SK Úradný vestník Európskej únie L 153/1

ROZHODNUTIE KOMISIE (EÚ) 2018/859

zo 4. októbra 2017

o štátnej pomoci SA.38944 (2014/C) (ex 2014/NN), ktorú poskytlo Luxembursko spoločnosti Amazon

[oznámené pod číslom C(2017) 6740]

(Iba francúzske znenie je autentické)

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie, a najmä na jej článok 108 ods. 2, prvý pododsek,

so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),

po tom, ako sa zainteresované strany v súlade s uvedenými ustanoveniami (1) vyzvali, aby predložili svoje pripomienky a so zreteľom na tieto pripomienky,

keďže:

1. POSTUP

(1) Listom z 24. júna 2014 Komisia zaslala Luxembursku žiadosť o informácie o jeho postupoch v oblasti daňových rozhodnutí voči spoločnosti Amazon. V uvedenom liste Komisia žiadala Luxembursko, aby potvrdilo, že spoločnosť Amazon má na jeho území daňovú povinnosť a spresnilo rozsah aktivít skupiny Amazon, na ktoré sa vzťahuje daňová úľava v rámci zdaňovacieho systému vzťahujúceho sa na duševné vlastníctvo. Okrem toho Komisia požiadala o všetky záväzné stanoviská vzťahujúce sa na spoločnosť Amazon, ktoré sú stále v platnosti. E-mailom z 18. júla 2014 Luxembursko požiadalo o predĺženie lehoty stanovenej na odpoveď na list Komisie z 24. júna 2014, toto predĺženie mu bolo umožnené (2).

(2) Luxembursko 4. augusta 2014 predložilo svoju odpoveď na žiadosť Komisie z 24. júna 2014, ku ktorej boli priložené najmä list zo 6. novembra 2003 od Administration des contributions directes („luxemburská daňová správa“) spoločnosti Amazon.com, Inc. („dotknuté záväzné stanovisko“ alebo „dotknuté ZS“), list z 23. októbra 2003 od spoločnosti Amazon.com, Inc. a list z 31. októbra 2003, ktorý pripravil [Advisor 1] (*1) v mene spoločnosti Amazon.com, Inc., adresované luxemburskej daňovej správe so žiadosťou o záväzné stanovisko (ďalej spoločne len „žiadosť o záväzné stanovisko“) a ročné finančné výkazy spoločností Amazon EU Société à responsabilité limitée (ďalej len „LuxOpCo“) (3), Amazon Europe Holding Technologies SCS („LuxSCS“) (4), Amazon Services Europe Société à responsabilité limitée („ASE“), Amazon Media EU Société à responsabilité limitée („AMEU“) a ďalších subjektov skupiny Amazon Luxembursko.

(3) Komisia 7. októbra 2014 rozhodla o začatí formálneho vyšetrovacieho konania podľa článku 108 ods. 2 ZFEÚ v otázke dotknutého záväzného stanoviska z dôvodu vážnych pochybností o zlučiteľnosti tohto opatrenia s vnútorným trhom („rozhodnutie o začatí konania“) (5). V tomto rozhodnutí bolo Luxembursko vyzvané, aby predložilo doplňujúce informácie o dotknutom záväznom stanovisku (6). Listami z 3. a 5. novembra 2014 Luxembursko požiadalo o predĺženie lehoty stanovenej na odpoveď na rozhodnutie o začatí konania.

(4) V liste z 21. novembra 2014 Luxembursko predložilo svoje pripomienky k rozhodnutiu o začatí konania. K tomuto listu bola pripojená najmä správa o transferových cenách, ktorú vypracoval [Advisor 2] za spoločnosť Amazon („správa o TC“), ktorá nebola Komisii predložená predtým.

(5) Dňa 6. februára 2015 bolo v Úradnom vestníku Európskej únie (7) zverejnené rozhodnutie o začatí konania. Zainteresované strany boli vyzvané, aby k tomuto rozhodnutiu predložili svoje pripomienky.

(6) V liste z 13. februára 2015 Komisia zaslala Luxembursku žiadosť o doplňujúce informácie. V tomto liste Komisia požiadala Luxembursko aj o povolenie kontaktovať priamo spoločnosť Amazon s cieľom získať požadované informácie, ak nimi Luxembursko nedisponuje. Dňa 24. februára 2015 Luxembursko požiadalo o predĺženie lehoty stanovenej na odpoveď na žiadosť Komisie o informácie.

(7) V liste z 5. marca 2015 spoločnosť Amazon predložila svoje pripomienky k rozhodnutiu o začatí konania. Svoje pripomienky k rozhodnutiu o začatí konania predložili aj tieto tretie strany: Oxfam dňa 14. januára 2015, Bundesarbeitskammer dňa 4. februára 2015, Fedil dňa 27. februára 2015, Booksellers Association („BA“) dňa 3. marca 2015, Syndicat de la librairie française („SLF“) dňa 4. marca 2015, Fédération européenne et internationale des librairies („EIBF“) dňa 4. marca 2015, ATOZ S.A. dňa 5. marca 2015, Computer and Communications Industry Association („CCIA“) dňa 5. marca 2015 a European Policy Information Center („EPICENTER“) dňa 5. marca 2015. Okrem toho Fédération des éditeurs européens („FEE“) a Syndicat des distributeurs de loisirs culturels („SDLC“) dňa 5. marca 2015 vyhlásili, že podporujú stanovisko EIBF.

(8) Komisia 12. marca 2015 kontaktovala Luxembursko prostredníctvom telefonickej konferencie, počas ktorej Luxembursko ubezpečilo Komisiu, že najneskôr do 17. marca 2015 bude schopné predložiť vyčerpávajúcu odpoveď na žiadosť Komisie o informácie z 13. februára 2015.

(9) V liste zo 17. marca 2015 Luxembursko čiastočne odpovedalo na žiadosť Komisie o informácie zo dňa 13. februára 2015. Vysvetľovalo v ňom, že nedisponuje chýbajúcimi informáciami, najmä tými, ktoré súvisia s určitými zmluvnými vzťahmi medzi jednotlivými subjektmi spoločnosti Amazon v Luxembursku a tretími stranami.

(10) Komisia 19. marca 2015 zaslala Luxembursku pripomienky tretích strán k rozhodnutiu o začatí konania.

(11) V e-maile z 19. marca 2015 spoločnosť Amazon predložila zmenenú a preformulovanú dohodu o rozdelení nákladov („DRN“) uzatvorenú medzi LuxSCS a dvomi subjektmi skupiny Amazon v Spojených štátoch dňa 1. januára 2005, ktorá bola znovu zmenená a preformulovaná 2. júla 2009 (s účinnosťou od 5. januára 2009), a opätovne zmenená s účinnosťou od 1. januára 2014 (8).

(12) V e-mailoch z 18., 19. a 20. marca 2015 Komisia Luxembursku oznámila, že jeho odpoveď zo 17. marca 2015 na žiadosť Komisie o informácie z 13. februára 2015 nebola úplná a položila mu ďalšie otázky na objasnenie.

(13) Luxembursko 20. marca 2015 súhlasilo s tým, aby sa Komisia obrátila so svojimi otázkami priamo na spoločnosť Amazon. Komisia 26. marca 2015 informovala Luxembursko, že v súlade s článkom 6a nariadenia Rady (ES) č. 659/1999 (9) formálne vyšetrovacie konanie v súvislosti so záväzným stanoviskom bolo k tomuto dátumu neúčinné. Na tomto základe a s povolením Luxemburska (10) Komisia v súlade s článkom 6a ods. 6 nariadenia Rady (ES) č. 659/1999 požiadala 26. marca 2015 spoločnosť Amazon („žiadosť o informácie o trhu“), aby jej predložila všetky dohody uzatvorené spoločnosťou Amazon od roku 2000, na základe ktorých boli udelené alebo inak sprostredkované licencie na práva duševného vlastníctva („DV“) („dohody o DV“), ako aj všetky DRN a/alebo vstupné dohody uzatvorené medzi LuxSCS a inými subjektmi skupiny Amazon. Spoločnosť Amazon bola zároveň vyzvaná, aby predložila informácie o aktivitách LuxSCS a finančných účtoch dcérskych spoločností skupiny Amazon mimo Luxemburska a aby vysvetlila alebo objasnila niektoré finančné údaje. Napokon boli vyžiadané informácie o nedávnych zmenách právnej štruktúry skupiny Amazon v Luxembursku.

(14) V liste z 20. apríla 2015 Luxembursko požiadalo Komisiu o vysvetlenie účelu stretnutia, ktoré zorganizovala so spoločnosťami Oxfam a Eurodad a o ktorom Luxembursko nebolo informované. Zároveň požiadalo, aby rozhodnutie o zaslaní žiadosti o informácie o trhu nebolo publikované.

(15) Spoločnosť Amazon 4. mája 2015 čiastočne odpovedala na žiadosť Komisie o informácie z 26. marca 2015. Spoločnosť Amazon zároveň potvrdila, že jej štruktúra v Luxembursku sa v roku 2014 zmenila a na základe toho Luxembursko vydalo nové záväzné stanovisko, ale vysvetlila, že táto zmena už nebola relevantná na účely vyšetrovania Komisie.

(16) Dňa 8. mája 2015 sa konalo stretnutie Komisie, Luxemburska a spoločnosti Amazon. V liste z 12. júna 2015 spoločnosť Amazon predložila doplňujúce pripomienky k tomuto stretnutiu. Spoločnosť Amazon takisto predložila zoznam dohôd o DV, ktoré nazvala „dohody M.com“, a na základe ktorých spoločnosť Amazon poskytla nezávislým tretím osobám DV spojené s technológiou svojej platformy.

(17) V liste z 13. mája 2015 Luxembursko predložilo pripomienky k pripomienkam tretích osôb k rozhodnutiu o začatí konania.

(18) V liste z 3. júla 2015 Komisia upozornila spoločnosť Amazon, že musí predložiť ešte niektoré informácie, najmä pokiaľ ide o dohody o DV a požiadala o doplňujúce informácie.

(19) V liste z 10. júla 2015 (opäť predloženom 23. júla 2015) Luxembursko predložilo vyhlásenie týkajúce sa toho, že negatívne konečné rozhodnutie Komisie nemá spätnú účinnosť.

(20) V liste z 24. a 31. júla 2015 spoločnosť Amazon predložila čiastočnú odpoveď na žiadosť Komisie z 3. júla 2015, ktorá sa týkala informácií o dohodách M.com. Na základe týchto odpovedí sa spoločnosť Amazon domnievala, že úplne odpovedala na žiadosť o informácie týkajúcu sa dohôd o DV, vzhľadom na to, že podľa spoločnosti Amazon žiadna iná dohoda o DV, ktorú uzatvorila, nebola porovnateľná s licenčnou zmluvou o duševnom vlastníctve uzatvorenou medzi LuxSCS a LuxOpCo k 30. aprílu 2006 („licenčná zmluva“) (11). Spoločnosť Amazon zároveň požiadala o predĺženie lehoty stanovenej na predloženie ďalších informácií, o ktoré Komisia požiadala.

(21) V liste z 31. júla 2015 Komisia upozornila spoločnosť Amazon na všetky vyžiadané informácie, ktoré treba ešte doplniť, najmä vyčerpávajúce informácie o všetkých dohodách o DV uzatvorených spoločnosťou Amazon od roku 2000. Zároveň požiadala spoločnosť Amazon, aby predložila nové záväzné stanovisko, ktoré voči nej Luxembursko prijalo v roku 2014, ktoré sa spomínalo v liste Luxemburska zo 4. augusta 2014 a v liste od spoločnosti Amazon zo 4. mája 2015.

(22) V liste z 21. augusta 2015 spoločnosť Amazon odpovedala na žiadosť Komisie, nepredložila však informácie o iných dohodách o DV.

(23) Dňa 8. septembra 2015 sa konalo stretnutie medzi Komisiou a spoločnosťou Amazon, o ktorom bolo Luxembursko informované. Po tomto stretnutí Komisia upozornila e-mailom z 8. septembra 2015 spoločnosť Amazon na nezodpovedanú žiadosť o informácie súvisiace s dohodami o DV.

(24) V e-maile zo 14. septembra 2015 spoločnosť Amazon vysvetlila, že neexistuje žiadna iná dohoda, na základe ktorej by to isté duševné vlastníctvo, na ktoré sa vzťahuje licenčná zmluva, bolo poskytované spriazneným alebo nespriazneným osobám alebo im bude poskytované v budúcnosti. Zároveň spoločnosť Amazon informovala Komisiu, že pripravuje zoznam vnútroskupinových dohôd o DV, bez ohľadu na to, či sa týkajú Únie alebo duševného vlastníctva, na ktoré sa vzťahuje licenčná zmluva uzatvorená medzi LuxSCS a LuxOpCo. Tento zoznam bol Komisii predložený 17. septembra 2015.

(25) V e-maile z 23. septembra 2015 spoločnosť Amazon predložila zoznam dohôd, podľa ktorých boli prvky duševného vlastníctva získané na základe licencie od tretích osôb alebo udelené na základe licencie tretím osobám.

(26) V e-maile z 29. septembra 2015 Komisia upozornila spoločnosť Amazon, že je potrebné predložiť ešte dohody o DV v súlade so žiadosťou Komisie z 26. marca a 3. júla 2015 na základe zoznamov, ktoré spoločnosť Amazon predložila 17. a 23. septembra 2015. Komisia okrem toho požiadala spoločnosť Amazon o doplňujúce informácie o výkazoch o rozdelení nákladov a zákazníkoch LuxOpCo cez webové stránky.

(27) V e-mailoch z 30. septembra a 1., 2., 12., 13., 20 a 27. októbra 2015 spoločnosti Amazon predložila tieto informácie.

(28) Dňa 28. októbra 2015 sa konalo stretnutie Komisie, Luxemburska a spoločnosti Amazon.

(29) V e-maile z 20. novembra 2015 Komisia upozornila spoločnosť Amazon na predmet svojej žiadosti o informácie z 26. marca 2015 o interných a externých dohodách o DV spoločnosti Amazon a požiadala ju, aby predložila doplňujúce informácie.

(30) Na stretnutí 27. novembra 2015 spoločnosť, ktorá požiadala o zachovanie anonymity („spoločnosť X“), predložila Komisii informácie o trhu v súvislosti s vyšetrovaním Komisie. Počas telefonickej konferencie 15. januára 2016 spoločnosť X predložila doplňujúce informácie o odvetví elektronického obchodu v Európe. V e-maile z 25. januára 2016, ktorého predmetom bola zápisnica z telefonickej konferencie, spoločnosť X predložila doplňujúce informácie.

(31) Spoločnosť Amazon predložila doplňujúce informácie 30. novembra 2016.

(32) V e-maile z 1. decembra 2015 spoločnosť Amazon požiadala o predĺženie lehoty stanovenej na odpoveď na žiadosť Komisie o informácie z 20. novembra 2015.

(33) Spoločnosť Amazon 4. decembra 2015 predložila informácie, o ktoré požiadala Komisia vo svojom e-maile z 20. novembra 2015 a požiadala o predĺženie lehoty na predloženie chýbajúcich odpovedí.

(34) V listoch z 10. a 28. decembra 2015 Luxembursko predložilo po stretnutí z 28. októbra 2015 svoje pripomienky.

(35) V e-maile z 11. decembra 2015 Komisia upozornila spoločnosť Amazon na chýbajúce odpovede na žiadosť o informácie z 20. novembra 2015 a zaslala spoločnosti Amazon novú žiadosť o informácie s doplňujúcimi otázkami.

(36) Spoločnosť Amazon 18. decembra 2015 predložila doplňujúce informácie na žiadosť Komisie o informácie z 20. novembra 2015.

(37) V e-maile z 18. decembra 2015 Komisia vyzvala Luxembursko, aby predložilo svoje pripomienky a poznámky k informáciám, ktoré Komisii predložila spoločnosť Amazon v tomto štádiu vyšetrovacieho konania.

(38) Spoločnosť Amazon 12. a 15. januára 2016 čiastočne odpovedala na žiadosť Komisie o informácie z 11. decembra 2015 a požiadala o predĺženie lehoty na predloženie chýbajúcich informácií.

(39) Spoločnosť Amazon 18. januára 2016 predložila doplňujúce informácie.

(40) V e-maile z 19. januára 2016 Komisia informovala spoločnosť Amazon o ďalších chýbajúcich odpovediach na otázky, ktoré uviedla vo svojich predchádzajúcich žiadostiach o informácie. Navyše Komisia požiadala o doplňujúce objasnenie a informácie.

(41) Spoločnosť Amazon 22. januára 2016 čiastočne odpovedala na žiadosť Komisie o informácie z 19. decembra 2015. Spoločnosť Amazon 28. januára 2016 čiastočne odpovedala na žiadosť Komisie o informácie z 11. decembra 2015. V listoch z 5., 15., 19. a 24. februára 2016 spoločnosť Amazon čiastočne odpovedala na žiadosť Komisie o informácie z 19. januára 2016.

(42) Komisia 26. februára 2016 odoslala spoločnosti Amazon upomienku, v ktorej ju žiadala o odpovede na nezodpovedané otázky, ktoré uviedla vo svojich žiadostiach o informácie z 20. novembra 2015, 11. a 18. decembra 2015 a 19. januára 2016.

(43) Spoločnosť Amazon 4. a 21. marca 2016 čiastočne odpovedala na žiadosť Komisie o informácie z 11. decembra 2015.

(44) V e-maile z 11. marca 2016 spoločnosť Amazon čiastočne odpovedala na žiadosť Komisie o informácie z 26. februára 2016.

(45) V e-maile z 22. marca 2016 spoločnosť Amazon čiastočne odpovedala na žiadosť Komisie o informácie z 19. januára a 26. februára 2016.

(46) V e-maile z 8. marca 2016 spoločnosť Amazon súhlasila s tým, že upustí od svojich požiadaviek na zachovanie dôvernosti, ktoré predtým predložila Luxembursku v liste z 22. januára 2016 vo vzťahu k niektorým predloženým informáciám a zaviazala sa predložiť tieto informácie Luxembursku.

(47) Spoločnosť Amazon 14. marca 2016 potvrdila, že Luxembursku zaslala posledné informácie, ktoré predložila Komisii.

(48) Komisia 1. apríla 2016 požiadala spoločnosť X, aby súhlasila s tým, že niektoré informácie o trhu, ktoré poskytla, budú predložené Luxembursku. Dňa 5. apríla 2016 spoločnosť X poskytla svoj súhlas.

(49) Komisia 8. apríla 2016 požiadala spoločnosť Amazon o informácie, ktoré spoločnosť poskytla Luxembursku v tomto štádiu vyšetrovacieho konania. Komisia zároveň informovala spoločnosť Amazon, že niektoré informácie, ktoré sú predmetom žiadosti Komisie o informácie z 11. februára 2015, stále chýbajú. Komisia navyše zaslala spoločnosti Amazon žiadosť o objasnenie a doplňujúce informácie.

(50) V e-maile z 11. apríla 2016 spoločnosť Amazon upresnila, ktoré informácie poskytla Luxembursku.

(51) V liste z 18. apríla 2016 Komisia požiadala Luxembursko o informácie o tom, aké informácie mu poskytla spoločnosť Amazon a vyzvala Luxembursko, aby k týmto informáciám predložilo svoje pripomienky. Komisia okrem toho pripomenula svoj e-mail: z 18. decembra 2015, ktorým vyzvala Luxembursko na predloženie pripomienok k informáciám získaným od spoločnosti Amazon. Komisia nakoniec sprostredkovala Luxembursku informácie o trhu podľa dohody so spoločnosťou X a požiadala Luxembursko, aby predložilo svoje pripomienky.

(52) Spoločnosť Amazon 22. apríla 2016 čiastočne odpovedala na žiadosť Komisie o informácie z 8. apríla 2016 a požiadala o predĺženie lehoty na predloženie chýbajúcich odpovedí.

(53) V liste z 2. mája 2016 (opätovne predloženom 10. mája 2016) Luxembursko potvrdilo prijatie informácií od spoločnosti Amazon v tomto štádiu vyšetrovania a predložilo svoje pripomienky k informáciám od spoločnosti Amazon. Čo sa týka informácií o trhu od spoločnosti X, Luxembursko informovalo Komisiu, že poskytlo tieto informácie spoločnosti Amazon, keďže bude vedieť lepšie vypracovať pripomienky.

(54) V e-maile z 2. mája 2016 spoločnosť Amazon čiastočne odpovedala a uznala, že chýbajú odpovede na otázky uvedené v žiadosti Komisie o informácie z 8. apríla 2016, ako sa uvádza v liste z 22. apríla 2016.

(55) V e-maile zo 17. mája 2016 Komisia upresnila predmet informácií, o ktoré predtým spoločnosť Amazon požiadala a pripomenula, že stále chýbajú informácie, ktoré boli predmetom žiadostí o informácie z 11. decembra 2015 a 8. apríla 2016.

(56) V e-maile z 24. mája 2016 spoločnosť Amazon odpovedala na e-mail: Komisie zo 17. mája 2016.

(57) Dňa 26. mája 2016 sa konalo stretnutie Komisie, Luxemburska a spoločnosti Amazon. Na tomto stretnutí a v zápisnici z neho Komisia kládla spoločnosti Amazon doplňujúce otázky. V liste z 20. júna 2016 spoločnosť Amazon na tieto otázky odpovedala.

(58) V liste z 21. júna 2016 spoločnosť Amazon predložila svoje pripomienky k informáciám o trhu, ktoré predložila spoločnosť X. Zároveň požiadala o prístup k všetkým informáciám, ktoré predložila spoločnosť X ako aj o odhalenie jej totožnosti.

(59) Komisia 7. júla 2016 odoslala spoločnosti Amazon svoje pripomienky k upravenej zápisnici zo stretnutia z 26. mája 2016. Komisia okrem toho požiadala spoločnosť Amazon o doplňujúce informácie.

(60) V e-maile z 22. júla 2016 spoločnosť Amazon čiastočne odpovedala na žiadosť Komisie o informácie zo 7. júla 2016. Spoločnosť Amazon vo svojej odpovedi Komisiu informovala o ochrannom príkaze, ktorým sú chránené dokumenty použité v konaní pred federálnym daňovým súdom Spojených štátov. Preto spoločnosť Amazon navrhla predložiť dokumenty s vymazanými údajmi, keďže mala takéto dokumenty k dispozícii.

(61) V e-maile z 27. júla 2016 Komisia upozornila spoločnosť Amazon na chýbajúce informácie, o ktoré žiadala vo svojej žiadosti o informácie zo 7. júla 2016 a súhlasila s tým, že zatiaľ dostane verziu dokumentov s vymazanými údajmi, ktoré boli predložené v rámci konania pred federálnym daňovým súdom Spojených štátov. Okrem toho Komisia požiadala spoločnosť Amazon o doplňujúce objasnenia a informácie.

(62) V e-maile z 29. júla 2016 spoločnosť Amazon čiastočne odpovedala na žiadosť Komisie o informácie zo 7. júla 2016 a požiadala o predĺženie lehoty stanovenej na predložene chýbajúcich odpovedí. V liste z 12. augusta 2016 spoločnosť Amazon čiastočne odpovedala na žiadosť Komisie o informácie zo 7. a 27. júla 2016.

(63) V e-maile z 19. augusta 2016 Komisia požiadala spoločnosť Amazon o doplňujúce objasnenia a informácie v súvislosti s odpoveďami spoločnosti Amazon na žiadosť o informácie zo 7. júla 2016.

(64) V e-maile z 19. augusta 2016, a potom opäť v liste z 22. augusta 2016, Komisia odoslala spoločnosti Amazon žiadosť o informácie s cieľom získať všetky dokumenty s vymazanými údajmi z konania pred federálnym daňovým súdom Spojených štátov.

(65) Spoločnosť Amazon 26. augusta 2016 čiastočne odpovedala na žiadosť Komisie o informácie zo 7. júla 2016 a požiadala o predĺženie lehoty stanovenej na doplnenie svojej odpovede.

(66) V e-maile z 30. augusta 2016 spoločnosť Amazon informovala Komisiu o úspešnom vybavení jej žiadosti o prístup k dokumentom predloženým v konaní pred federálnym daňovým súdom Spojených štátov a oznámila bezprostredné doručenie dokumentov bez vymazaných údajov.

(67) Spoločnosť Amazon 9. septembra 2016 čiastočne odpovedala na žiadosť Komisie o informácie z 19. augusta 2016.

(68) Spoločnosť Amazon 30. septembra 2016 predložila na žiadosť Komisie z 22. augusta 2016 dokumenty bez vymazaných údajov, ktoré boli predložené v rámci konania pred federálnym daňovým súdom Spojených štátov.

(69) V e-mailoch zo 7. a 19. decembra 2016 Komisia požiadala spoločnosť Amazon o doplňujúce informácie o konaní pred federálnym daňovým súdom Spojených štátov. Spoločnosť Amazon 20. decembra 2016 predložila svoju odpoveď.

(70) Komisia 21. decembra 2016 odoslala spoločnosti Amazon žiadosť o informácie, na ktorú spoločnosť Amazon čiastočne odpovedala 20. januára 2017. V e-maile z 2. februára 2017 Komisia odoslala spoločnosti Amazon doplňujúce objasnenia v súvislosti so svojou žiadosťou o informácie z 21. decembra 2017. Spoločnosť Amazon 6., 8. a 27. februára a 6. marca 2017 predložila Komisii doplňujúce informácie a čiastočné odpovede. V e-maile z 13. marca 2017 Komisia upozornila spoločnosť Amazon, že je potrebné doplniť ešte ďalšie informácie.

(71) Komisia 14. marca 2017 odoslala spoločnosti Amazon žiadosť o informácie.

(72) V e-maile z 24. marca 2017 spoločnosť Amazon zaslala Komisii stanovisko federálneho daňového súdu Spojených štátov z 23. marca 2017.

(73) V e-maile z 27. marca 2017 Komisia požiadala spoločnosť Amazon o doplňujúce informácie v súvislosti so stanoviskom federálneho daňového súdu Spojených štátov.

(74) Spoločnosť Amazon 28. marca 2017 požiadala Komisiu o viac času na odpoveď z dôvodu poprocesného konania, ktoré prebiehalo v Spojených štátoch.

(75) V e-maile z 4. apríla 2017 spoločnosť Amazon čiastočne odpovedala na žiadosť Komisie o informácie zo 14. marca 2017.

(76) V e-maile zo 7. apríla 2017 Komisia informovala Luxembursko a spoločnosť Amazon, že musela zamietnuť žiadosť spoločnosti Amazon o úplný prístup k dokumentom, ktoré predložila spoločnosť X.

(77) Spoločnosť Amazon 11. apríla 2017 zaslala ďalšiu čiastočnú odpoveď na žiadosť Komisie o informácie zo 14. marca 2017 a požiadala o predĺženie lehoty na zaslanie niektorých chýbajúcich častí svojej odpovede.

(78) V e-maile z 12. apríla 2017 spoločnosť Amazon zaslala Komisii čiastočnú odpoveď.

(79) Spoločnosť Amazon17. apríla 2017 predložila doplňujúce informácie o poprocesnom konaní, ktoré prebiehalo v Spojených štátoch.

(80) Spoločnosť Amazon 18. mája 2017 poslala ďalšiu čiastočnú odpoveď, čím doplnila svoju odpoveď na žiadosť Komisie o informácie zo 14. marca 2017.

(81) V e-maile z 19. mája 2017 Komisia zaslala spoločnosti Amazon žiadosť o informácie.

(82) Spoločnosť Amazon 29. mája 2017 predložila Komisii doplňujúce informácie.

(83) V e-maile zo 7. júna 2017 spoločnosť Amazon zaslala svoju odpoveď na žiadosť Komisie o informácie z 19. mája 2017.

(84) V e-maile zo 14. júna 2017 Komisia požiadala spoločnosť Amazon o potvrdenie, že všetky informácie, ktoré spoločnosť Amazon poskytla Komisii v rokoch 2016 a 2017, poskytla aj Luxembursku a vyzvala Luxembursko, aby predložilo svoje pripomienky k informáciám, ktoré Komisia získala od spoločnosti Amazon v tomto štádiu vyšetrovania. Spoločnosť Amazon 19. júna 2017 potvrdila, že poskytla Luxembursku všetky informácie, ktoré poskytla aj Komisii v rokoch 2016 a 2017. V e-maile z 21. júna 2017 Luxembursko potvrdilo, že prijalo všetky dokumenty, ktoré spoločnosť Amazon predložila Komisii v rokoch 2016 a 2017 a vyhlásilo, že nemá ďalšie pripomienky k dokumentom poskytnutým Komisii spoločnosťou Amazon v rokoch 2016 a 2017, okrem oznámenia spoločnosti Amazon z 30. septembra 2016 a 20. januára 2017.

(85) Dňa 22. júna 2017 sa konalo stretnutie Komisie, Luxemburska a spoločnosti Amazon.

(86) Luxembursko 6. júla 2017 predložilo svoje pripomienky k dokumentom, ktoré zaslala spoločnosť Amazon 30. septembra 2016 a 20. januára 2017.

(87) Komisia 6. júla 2017 zaslala spoločnosti Amazon žiadosť o informácie, na ktorú spoločnosť Amazon odpovedala 10. a 27. júla a 4. a 7. augusta 2017.

(88) V e-maile z 9. augusta 2017 Komisia zaslala spoločnosti Amazon žiadosť o informácie, na ktorú spoločnosti Amazon odpovedala 7. septembra 2017.

(89) Luxembursko 12. septembra 2017 e-mailom potvrdilo, že nemá ďalšie pripomienky k dokumentom, ktoré zaslala spoločnosť Amazon 10. a 27. júla, 4. a 7. augusta a 7. septembra 2017.

2. SKUTKOVÝ A PRÁVNY RÁMEC

2.1. OPIS PRÍJEMCU DOTKNUTÉHO ZÁVÄZNÉHO STANOVISKA

2.1.1. SKUPINA AMAZON

(90) Do skupiny Amazon patrí Amazon.com, Inc. a všetky spoločnosti, nad ktorými má priamu alebo nepriamu kontrolu (ďalej len „spoločnosť Amazon“ alebo „skupina Amazon“). Spoločnosť Amazon má sídlo v Seattli v štáte Washington v Spojených štátoch amerických.

(91) Spoločnosť Amazon vykonáva maloobchodné činnosti a poskytovanie služieb.

(92) Maloobchodné činnosti spoločnosti Amazon spočívajú v predaji rôznych výrobkov prostredníctvom svojich webových lokalít svojim zákazníkom, ako napríklad knihy, DVD, video, spotrebná elektronika, počítače, domáce spotrebiče, nástroje, materiál, mobilné telefóny, atď., ako aj obsah, ako napríklad digitálna hudba, elektronické knihy, hry, atď., ktoré spoločnosť Amazon kupuje od dodávateľov na účely ďalšieho predaja (12). Spoločnosť Amazon spracúva objednávky zákazníkov viacerými spôsobmi, najmä prostredníctvom svojich vlastných centier a sietí na spracovanie medzinárodných a severoamerických objednávok, prostredníctvom subdodávateľských a partnerských dohôd o spracovaní objednávok v niektorých krajinách a prostredníctvom elektronických dodávok (13).

(93) Činnosti poskytovania služieb spoločnosti Amazon zahŕňajú jej činnosti v rámci programov pre tretie strany pod názvom „Third-Party Seller Programs“ („programy pre predajcov tretích strán“), akými sú Marketplace a Merchants@Amazon, vďaka ktorým spoločnosť Amazon umožňuje ďalším spoločnostiam (menším) a fyzickým osobám (Marketplace), ako aj stredne veľkým alebo veľkým maloobchodným predajcom (Merchants@Amazon) ponúkať na predaj svoje produkty na webových stránkach spoločnosti Amazon. Produkty obchodníkov tretích strán sú zahrnuté na webových stránkach spoločnosti Amazon. Zúčastnené spoločnosti a fyzické osoby za to platia spoločnosti Amazon poplatky (14). Tieto spoločnosti a predajcovia tretích strán sa môžu takisto rozhodnúť poslať svoje zásoby spoločnosti Amazon; spoločnosť Amazon ich uskladní vo svojich centrách spracovania objednávok (15), umiestni ich na všetkých svojich webových stránkach, vyzdvihne ich, zabalí a dodá na adresu zákazníka (činnosť „Odoslané Amazonom“) (16).

(94) Spoločnosť Amazon má príjmy aj z iných marketingových a reklamných služieb, akými sú reklama online a zmluvy na kreditnými kartami v partnerskej spolupráci s inou značkou. Spoločnosť Amazon predtým ponúkala svoje služby, funkcie a technológie elektronického obchodu na prevádzkovanie webových stránok iných spoločností, ktoré predávali svoje produkty pod značkou a URL Amazonu v rámci programu „Merchant.com“. V rámci programu licencovaných predajní (s názvom „Syndicated Stores“) spoločnosť Amazon ponúkala predtým svoje služby, funkcie a technológie elektronického obchodu na prevádzkovanie webových stránok iných spoločností, ktoré predávali svoje produkty pod iným obchodným názvom a URL (17). Oba programy boli postupne zrušené (18).

(95) Spoločnosť Amazon napokon vyrába a predáva elektronické zariadenia, akými sú napríklad Amazon Kindle, Amazon Fire a Amazon Echo.

(96) Spoločnosť Amazon spravuje trinásť globálnych webových stránok, okrem iných www.amazon.com a šesť európskych webových stránok: www.amazon.de, www.amazon.co.uk, www.amazon.fr, www.amazon.it a www.amazon.es („európske stránky“) a www.amazon.nl (19). Aktivity spoločnosti Amazon sú rozdelené do troch segmentov: Severná Amerika, medzinárodné a Amazon Web Services („AWS“) (20).

(97) Predaj v segmente Severná Amerika pozostáva prevažne z maloobchodného predaja spotrebného tovaru (vrátane predaja tovaru tretími stranami) a predplatného prostredníctvom webových stránok určených pre Severnú Ameriku, akými sú www.amazon.com, www.amazon.ca a www.amazon.com.mx. Tento segment zahŕňa aj vývozný predaj cez spomínané webové stránky.

(98) Predaj v medzinárodnom segmente pozostáva predovšetkým z maloobchodného predaja spotrebného tovaru (vrátane predaja tovaru tretími stranami) a predplatného prostredníctvom medzinárodných webových stránok, akými sú www.amazon.com.au, www.amazon.com.br, www.amazon.cn, www.amazon.in, www.amazon.co.jp, európskych stránok a www.amazon.nl. Tento segment zahŕňa aj vývozný predaj cez tieto medzinárodné webové stránky (vrátane vývozného predaja cez tieto medzinárodné stránky pre zákazníkov v Spojených štátoch, Mexiku a Kanade), okrem vývozného predaja cez severoamerické webové stránky spoločnosti Amazon.

(99) Segment AWS pokrýva celosvetový predaj počítačov, elektronického úložného priestoru, databáz a iných ponúk služieb pre startupy, spoločnosti, verejnoprávne subjekty a univerzity. Prostredníctvom segmentu AWS spoločnosť Amazon umožňuje prístup k technologickým infraštruktúram určeným na rôzne typy činností.

(100) V roku 2016 celosvetový čistý príjem z predaja spoločnosti Amazon dosiahol približne 136 miliárd USD, z toho čistý zisk predstavoval 2,37 miliardy USD. Na celosvetovej úrovni 91 % obratu spoločnosti Amazon pochádza z jej maloobchodných činností. Segmentu Severnej Ameriky zodpovedá 59 % čistého príjmu z predaja, medzinárodnému segmentu 32 % a segmentu AWS 9 %. V roku 2016 spoločnosť Amazon zamestnávala 314 400 osôb na kratší alebo plný pracovný čas (21).

2.1.2. ČINNOSTI SPOLOČNOSTI AMAZON V EURÓPE

(101) Do mája 2006 spoločnosť Amazon prevádzkovala svoje webové stránky cez stopercentnú americkú dcérsku spoločnosť Amazon.com, Inc.: Amazon.com International Sales, Inc. („AIS“). Spoločnosť AIS spravovala vo svojom vlastnom mene maloobchodnú predajnú činnosť na európskych webových stránkach spoločnosti Amazon (v tom čase: www.amazon.de, www.amazon.co.uk a www.amazon.fr), zatiaľ čo iná americká spoločnosť skupiny, Amazon International Marketplace, Inc. („AIM“) spravovala vo svojom vlastnom mene činnosti poskytovania služieb na týchto webových stránkach. Spoločnosť AIM bola jediným akcionárom spoločnosti ASE založenej v roku 2003, ktorá pôsobila ako sprostredkovateľ pre činnosti poskytovania služieb na európskych webových stránkach. Napokon stopercentné dcérske spoločnosti Amazon založené v Spojenom kráľovstve, Nemecku a vo Francúzsku („prepojené európske spoločnosti“) (22) zabezpečovali niektoré služby pre európske webové stránky, napríklad služby odporúčania zákazníkov (23).

(102) Od mája 2006 začala platiť reštrukturalizácia európskych činností spoločnosti Amazon tak, ako je uvedená v žiadosti o záväzné stanovisko („reštrukturalizácia z roku 2006“). Počas účtovných rokov pokrývajúcich obdobie od 1. mája 2006 do 30. júna 2014 („posudzované obdobie“) sa zaviedla štruktúra znázornená v obrázku 1. V júli 2014 spoločnosť Amazon reštrukturalizovala svoje činnosti v Európe („reštrukturalizácia z roku 2014“). Toto rozhodnutie sa nevzťahuje na reštrukturalizáciu z roku 2014 a európske činnosti spoločnosti Amazon realizované potom. Obrázok 1 Štruktúra európskych subjektov spoločnosti Amazon 2006 – 2014 Provízia za poskytnutie služieb Miestne prepojené európske spoločnosti Rozdelenie nákladov na výskum a vývoj Licenčný poplatok Licenčný poplatok Amazon.de Amazon.fr Amazon.co.uk Amazon Media Europe AMEU Amazon Services Europe ASE LuxOpCo LuxSCS LUX USA Amazon US

2.1.2.1. Spoločnosť LuxSCS

(103) Spoločnosť LuxSCS je luxemburskou komanditnou spoločnosťou. Hoci vlastníci kapitálu sa v priebehu posudzovaného obdobia zmenili, spoločníkmi spoločnosti LuxSCS boli vždy spoločnosti so sídlom v Spojených štátoch (24). V dobe zakladania v roku 2004 boli spoločníkmi Amazon Europe Holding, Inc. (komplementár), Amazon.com International Sales, Inc. A Amazon.com International Marketplace, Inc. V máji 2006 spoločnosti ACI Holdings, Inc. a Amazon.com, Inc. nahradili Amazon.com International Marketplace, Inc. ako spoločníci LuxSCS. Od septembra 2009 boli spoločnosti Amazon Europe Holding, Inc. (komplementár), Amazon.com International Sales, Inc. a Amazon.com, Inc. spoločníkmi LuxSCS (25).

(104) Počas posudzovaného obdobia mala spoločnosť LuxSCS zasahovať do činností spoločnosti Amazon v Európe, za ktoré zodpovedala spoločnosť LuxOpCo ako hlavný prevádzkovateľ, výlučne ako spoločnosť vlastniaca nehmotný majetok (26). Ako už spoločnosť Amazon vysvetlila svojom liste z 20. apríla 2006 adresovanom luxemburskej daňovej správe, činnosti spoločnosti LuxSCS sa obmedzovali na „jednoduchú držbu“ nehmotného majetku a akcií spoločnosti LuxOpCo. „Obmedzený počet právnych dohôd“ uzatvorených spoločnosťou LuxSCS sa vzťahoval na „zmluvy potrebné na fungovanie luxemburskej štruktúry“. Spoločnosť LuxSCS mala od svojich dcérskych spoločností prijímať iba pasívne príjmy (licenčné poplatky a úroky) (27). Spoločnosť LuxSCS tiež poskytovala vnútroskupinové pôžičky spoločnosti LuxOpCo a ďalším spoločnostiam v skupine (28). Spoločnosť LuxSCS nemala počas posudzovaného obdobia žiadnu fyzickú prítomnosť ani zamestnancov.

(105) V roku 2005 spoločnosť LuxSCS podpísala licenčné a predajné zmluvy na už existujúce práva duševného vlastníctva (License and Assignment Agreement For Pre-existing Intellectual Property, ďalej len „vstupná zmluva“) so spoločnosťou Amazon Technologies, Inc. („ATI“) (29) a uzatvorila DRN s dvomi subjektmi skupiny Amazon so sídlom v Spojených štátoch: A9.com, Inc. („A9“) a ATI (30). Spoločnosť LuxSCS zároveň uzatvorila licenčnú a predajnú zmluvu na práva duševného vlastníctva (Intellectual Property Assignment and License Agreement) so spoločnosťami Amazon.co.uk Ltd., Amazon.fr SARL a Amazon.de GmbH, podľa ktorej spoločnosť LuxSCS prijala ochranné známky a práva duševného vlastníctva na európske webové stránky, ktoré tieto prepojené európske spoločnosti vlastnili do 30. apríla 2006 (31).

(106) Vďaka vstupnej zmluve a DRN spoločnosť LuxSCS získala právo využívať niektoré práva duševného vlastníctva spoločnosti Amazon a odvodené diela („nehmotný majetok“) (32), ktoré boli v držbe a na ktorých sa dohodli spoločnosti A9, ATI a samotná LuxSCS (33), a poskytovať na ne sublicencie. Spoločnosť LuxSCS získala tieto práva na používanie nehmotného majetku na účely prevádzkovania európskych webových stránok a na akékoľvek iné účely na európskom území (34). Ako protihodnotu spoločnosť LuxSCS mala zaplatiť vstupné poplatky (uvedené v tabuľke 11) a svoj ročný podiel na nákladoch spojených s programom vývoja DRN (uvedený v tabuľke 12) (35). Podľa DRN mala urobiť všetko pre zabránenie škôd na nehmotnom majetku, ktorý jej spoločnosti A9 a ATI udelili vo forme licencie (36). Navyše, ako sa uvádza v zmenenej a doplnenej DRN z roku 2009, mala vykonávať funkcie a znášať riziká uvedené v prílohe B („Exhibit B“) k DRN (37).

(107) Podľa DRN nehmotný majetok zahŕňal i) „všetky práva duševného vlastníctva po celom svete“, ktoré vlastnia alebo majú inak v držbe spoločnosti ATI a LuxSCS ako aj niektoré práva duševného vlastníctva, ktoré má v držbe spoločnosť A9 (38), ii) všetky práva DV poskytované v rámci licencií, prenesené alebo postúpené týmto stranám a iii) odvodené diela k tomuto DV postúpené jednej zo strán podľa DRN. Nehmotný majetok obsahuje najmä tri kategórie DV, ktoré sa nazývajú i) „technológia“ (39), ii) „údaje o zákazníkoch“ (40) a iii) „ochranné známky“ (41). Nezahŕňajú názvy internetových domén (42).

2.1.2.2. Spoločnosť LuxOpCo a jej dcérske spoločnosti

(108) Počas posudzovaného obdobia spoločnosť LuxOpCo bola stopercentnou dcérskou spoločnosťou spoločnosti LuxSCS (43). V rámci reštrukturalizácie v roku 2006 sa plánovalo, že prevezme úlohy, ktoré dovtedy vykonávali spoločnosti AIS a AIM (44). Predpokladalo sa ďalej, že bude naďalej rozvíjať a neustále vylepšovať model spoločnosti vychádzajúci zo softvéru, ktorý je hlavným ťahúňom maloobchodnej činnosti a služieb spoločnosti Amazon v Európe (45). Tak ako sa predpokladalo, v priebehu tohto obdobia spoločnosť LuxOpCo plnila úlohu sídla skupiny Amazon v Európe a bola hlavným prevádzkovateľom maloobchodnej činnosti online a poskytovania služieb spoločnosti Amazon v Európe prostredníctvom európskych webových stránok (46). Spoločnosť LuxOpCo mala okrem iného riadiť strategické rozhodovanie v súvislosti s maloobchodnou činnosťou a službami prostredníctvom európskych webových stránok ako aj hlavné fyzické zložky maloobchodnej činnosti (47). Predpokladalo sa, že stanoví stratégie a usmernenia, podľa ktorých by sa výrobky prezentovali a predávali na európskych internetových stránkach, stratégie pre cenotvorbu a predaj ponúkaných výrobkov alebo ponuku služieb ako aj niektoré reklamy a reklamné programy ponúkané na európskych webových stránkach. Mala takisto zodpovedať za strategické rozhodnutia súvisiace s výberom obchodníkov tretích strán a kategórie výrobkov, ako aj predajom tretím stranám. Napokon spoločnosť LuxOpCo mala riadiť všetky aspekty spracovania objednávok (48).

(109) Počas posudzovaného obdobia spoločnosť LuxOpCo vykázala na svojich účtoch obrat vygenerovaný predajom výrobkov ako aj službami spracovania objednávok. Od rôznych dodávateľov v rôznych krajinách nakúpila tovar určený na predaj, ktorý bol potom odoslaný konečným zákazníkom, ktorí nakupovali cez európske webové stránky. Spoločnosť LuxOpCo bola oficiálnym predajcom (49) zásob spoločnosti Amazon na európskych webových stránkach; bola vlastníkom a prevzala na seba riziko strát (50). Zodpovedala aj za tovar expedovaný tretími spoločnosťami a fyzickými osobami priamo do centier spracovania objednávok (51).

(110) Spoločnosť LuxOpCo plnila aj úlohy riadenia pokladne (52) a držala (priamo alebo nepriamo) podiely v ASE, AMEU a prepojených európskych spoločnostiach, ktoré poskytovali rôzne vnútroskupinové služby na podporu činností spoločnosti LuxOpCo.

(111) Počas posudzovaného obdobia spoločnosti ASE a AMEU, obe so sídlom v Luxembursku, tvorili v očiach luxemburského daňového režimu, spolu so spoločnosťou LuxOpCo, daňovo konsolidovanú skupinu, v ktorom spoločnosť LuxOpCo zohrávala úlohu konsolidujúcej spoločnosti (53). Podľa luxemburského daňového práva tieto spoločnosti so sídlom v Luxembursku neboli teda považované za samostatné subjekty, ale platili svoje dane na konsolidovanej báze, t. j. akoby predstavovali jediného daňovníka (54).

(112) Po reštrukturalizácii v roku 2006 sa predpokladalo, že spoločnosť ASE bude naďalej poskytovať služby spoločnosti LuxOpCo (55). Počas posudzovaného obdobia riadila službu spoločnosti Amazon „MarketPlace“ určenú pre predajcov tretích strán v Únii. MarketPlace dáva malým spoločnostiam a fyzickým osobám možnosť ponúkať svoje výrobky prostredníctvom webových stránok spoločnosti Amazon. Táto služba im okrem iného umožňovala posielať spoločnosti Amazon svoje zásoby, ktoré sa uskladňovali v centrách spracovania objednávok spoločnosti Amazon, ktorá potom vyzdvihla, balila a doručovala produkty po celej Európe. Počas posudzovaného obdobia spoločnosť AMEU riadila digitálne činnosti spoločnosti Amazon v Únii (ktoré zahŕňali napríklad predaj MP3 a digitálnych kníh).

(113) V roku 2013 čistý konsolidovaný obrat spoločnosti LuxOpCo dosiahol 13 612 449 784 EUR a v roku 2014 to bolo 15 463 362 589 EUR. Počas účtovného roku 2013 spoločnosť LuxOpCo zamestnávala v priemere 523 zamestnancov na plný úväzok (ekvivalent plného pracovného času, ďalej len „EPPÚ“), spoločnosť 63 EPPÚ a spoločnosť AMEU 5 EPPÚ. Zamestnanci spoločností LuxOpCo, ASE a AMEU pracovali najmä na pozíciách strategického riadenia s úlohou riadiť a koordinovať všetky európske činnosti spoločnosti Amazon (56).

(114) Po reštrukturalizácii v roku 2006 sa predpokladalo, že prepojené európske spoločnosti budú aj naďalej poskytovať spoločnosti LuxOpCo tie isté služby pre európske webové stránky, ktoré dovtedy zabezpečovali spoločnosti AIS a AIM (57). Počas posudzovaného obdobia prepojené európske spoločnosti teda poskytovali služby odporúčaní zákazníkov pre európske webové stránky prostredníctvom služieb zákazníkom a obchodníkom, pomocných služieb [akými sú pomoc pri marketingu, pomoc pri lokalizácii a adaptácii, pomoc pri výskume a vývoji („pomoc pri R&D“)] ako aj služieb pre spracovanie objednávok (58). Prepojené európske spoločnosti vyvíjali lokálny obsah pre európske webové stránky a podieľali sa na správe tovaru s cieľom jeho podrobného popisu online podľa požiadaviek spoločnosti LuxOpCo. Pomoc v oblasti zákazníckych služieb pozostávala z poskytovania asistenčných služieb zákazníkom pred ako aj po predaji prostredníctvom e-mailov, telefonicky alebo cez online konverzáciu alebo akýmkoľvek iným spôsobom komunikácie, ktorý vyžadovala spoločnosť LuxOpCo na účely uspokojenia potrieb zákazníkov. Služby podpory zahŕňali všeobecnú podporu ako aj administratívnu podporu. Prepojené európske spoločnosti napokon poskytovali pomoc aj v oblasti žiadostí pre prevádzkovateľov iných lokálnych webových stránok o propagovanie európskych internetových stránok u ich zákazníkov („program Partneri“).

(115) Prepojené európske spoločnosti poskytovali služby spoločnosti LuxOpCo v súlade s „dohodami o poskytovaní služieb“ uzatvorenými medzi jednotlivými prepojenými spoločnosťami a spoločnosťou LuxOpCo k 1. máju 2006 (59). Prepojené európske spoločnosti konali vo svojom mene pri poskytovaní služieb pre spoločnosť LuxOpCo, ale neznášali žiadne riziko za predaj ani za skladové zásoby (60). Podľa dohôd o poskytovaní služieb spoločnosť LuxOpCo odmeňovala prepojené európske spoločnosti podľa transakčnej metódy čistého obchodného rozpätia, pričom marža zo znášaných nákladov slúžila ako ukazovateľ zisku (61), čo svedčí o úlohe prepojených európskych spoločností voči spoločnosti LuxOpCo (62). V praxi to znamená, že náklady, ktoré znášali prepojené európske spoločnosti na poskytovanie služieb pre spoločnosť LuxOpCo, boli tejto spoločnosti fakturované s dodatočnou maržou pohybujúcou sa od 3 do 8 %. V roku 2013 prepojené európske spoločnosti dosiahli tieto obraty: Amazon.co.uk Ltd: [400 – 500] miliónov GBP; Amazon Logistik GmbH: [100 – 200] miliónov EUR; Amazon.de GmbH: [90 – 100] miliónov EUR; Amazon.fr Logistique SAS: [100 – 200] miliónov EUR; a Amazon.fr SARL: [50 – 60] miliónov EUR.

2.1.2.3. Licenčná zmluva

(116) Spoločnosť LuxOpCo uzatvorila so spoločnosťou LuxSCS licenčnú zmluvu s účinnosťou od 30. apríla 2006. Podľa tejto zmluvy spoločnosť LuxOpCo neodvolateľne získala výhradné právo vyvíjať, vylepšovať a používať nehmotný majetok na účely prevádzkovania európskych webových stránok a na akékoľvek iné účely na geografickom území (63)„európskeho štátu (64)“ za poplatok („licenčný poplatok“) (65). Akékoľvek právo duševného vlastníctva, ktoré vytvorí alebo naďalej bude vyvíjať spoločnosť LuxOpCo pomocou nehmotného majetku (66) alebo vďaka prístupu k nemu, bude pripísané spoločnosti LuxSCS (67). Spoločnosť LuxOpCo musela z vlastnej iniciatívy a na vlastné riziká prijať potrebné opatrenia na ochranu a udržanie nehmotného majetku (68). Podľa licenčnej zmluvy mala spoločnosť LuxOpCo poskytovať aj interné služby v prospech spoločnosti LuxSCS bez nároku na samostatnú odmenu (69). Spoločnosť LuxOpCo súhlasila navyše s tým, že prevezme všetky riziká súvisiace so všetkými činnosťami, ktoré jej prislúchali v rámci licenčnej zmluvy (70). Ak spoločnosť LuxOpCo nadobudla práva DV na tie isté účely ako nehmotný majetok nadobudnutý od tretích osôb, musela ich postúpiť spoločnosti LuxSCS, a to bez licenčného poplatku (71).

(117) Spoločnosti LuxOpCo, ASE, AMEU a prepojené európske spoločnosti používali nehmotný majetok na vykonávanie svojich obchodných činností (72).

(118) V súlade s licenčnou zmluvou spoločnosť LuxOpCo mala právo udeliť prepojeným spoločnostiam sublicencie na nehmotný majetok (73). Dňa 30. apríla 2006 spoločnosť LuxOpCo uzatvorila „licenčnú zmluvu na duševné vlastníctvo“ („Intellectual Property License Agreement“) so spoločnosťami ASE a AMEU, podľa ktorej boli týmto spoločnostiam nezvratne udelené nevýlučné licencie na nehmotný majetok. Tieto dve zmluvy zodpovedali vo veľkej miere licenčnej zmluve uzatvorenej medzi spoločnosťami LuxOpCo a LuxSCS. V súlade s týmito zmluvami bol licenčný poplatok, ktorý mali spoločnosti ASE a AMEU zaplatiť spoločnosti LuxOpCo, stanovený presne tým istým spôsobom ako licenčný poplatok, ktorý mala zaplatiť spoločnosť LuxOpCo spoločnosti LuxSCS podľa licenčnej zmluvy.

(119) V súlade s dohodami o poskytovaní služieb prepojené európske spoločnosti mali povolené používať nehmotný majetok ako aj iný nehmotný majetok a ochranné známky, ktoré spoločnosť LuxOpCo vlastní alebo má inak v držbe, v rozsahu potrebnom na poskytovanie služieb spoločnosti LuxOpCo. Z akéhokoľvek goodwillu vytvoreného takýmto používaním mohla profitovať iba spoločnosť LuxOpCo (74). Všetky práva duševného vlastníctva a z nich odvodené diela vytvorené alebo dosiahnuté prepojenými európskymi spoločnosťami v rámci poskytovania služieb zostali majetkom spoločnosti LuxOpCo (75).

(120) Licenčná zmluva bola platná po celú dobu životnosti všetkého nehmotného majetku postúpeného v rámci licencie (76) a bolo možné od nej odstúpiť iba v prípade zmeny riadenia alebo závažnej zmeny (77), alebo v prípade ak jedna zo strán nenapraví chybu pri plnení tejto zmluvy (78). Preto spoločnosť LuxSCS nemohla jednostranne vypovedať licenčnú zmluvu. Licenčná zmluva bola zmenená v januári 2010 s účinnosťou od 1. januára 2009 (79). Zmena sa týkala definície „prevádzkového zisku dosiahnutého v EÚ“ („EU Operating Profit“) použitého na účely výpočtu licenčného poplatku (80).

2.2. DOTKNUTÉ OPATRENIE

2.2.1. DOTKNUTÉ ZÁVÄZNÉ STANOVISKO

(121) Dotknuté záväzné stanovisko je list, ktorý obsahuje jedinú vetu zo 6. novembra 2003, adresovaný spoločnosti Amazon.com, Inc. od luxemburskej daňovej správy, v ktorom sa uvádza: „Po oboznámení sa s listom z 31. októbra [sic] 2003, ktorý mi adresoval [Advisor 1] ako aj s Vaším listom z 23. októbra [sic] 2003, v ktorom je vysvetlená Vaša pozícia pokiaľ ide o daňové zaobchádzanie v Luxembursku vzhľadom na Vaše budúce činností, Vám oznamujem, že schvaľujem obsah oboch listov.“

(122) Kvôli omeškaniu v reorganizácii európskych činností spoločnosť Amazon vo svojom liste z 5. decembra 2004 adresovanom luxemburskej daňovej správe požiadala o predĺženie platnosti záväzného stanoviska. Luxemburská finančná správa vo svojom liste z 23. decembra 2004 toto predĺženie potvrdila (81). Dotknuté záväzné stanovisko, pôvodne schválené na päť rokov, bolo v roku 2010 predĺžené a účinne využívané až do júna 2014 (82).

2.2.2. LIST Z 31. OKTÓBRA 2003

(123) Spoločnosť Amazon vo svojom liste z 31. októbra 2003 adresovanom luxemburskej daňovej správe („list spoločnosti Amazon z 31. októbra 2003“) žiadala o potvrdenie daňového zaobchádzania so spoločnosťou LuxSCS, jej spoločníkov so sídlom v Spojených štátoch a dividendami prijatými spoločnosťou LuxOpCo v rámci tejto štruktúry. V liste je vysvetlené, že spoločnosť LuxSCS ako komanditná spoločnosť nemá mať daňovú subjektivitu odlišnú od svojich spoločníkov a v dôsledku tohto nepodlieha dani z príjmu právnických osôb ani dani z majetku v Luxembursku.

(124) Napriek svojej daňovej transparentnosti spoločnosť LuxSCS alebo jej spoločníci v Spojených štátoch mohli byť napriek všetkému zdanení v Luxembursku, ak by sa vzalo do úvahy, že vykonávali svoju činnosť cez stálu prevádzkareň v Luxembursku. V liste sa teda spresňuje, že pri spoločnosti LuxSCS ani jej spoločníkoch sa nemohla zvažovať skutočná prítomnosť v Luxembursku (kancelárie, zamestnanci atď.) takže bez stáleho miesta podnikania spoločnosť LuxSCS nemohla mať daňovú subjektivitu oddelenú od svojich spoločníkov alebo vykonávať obchodnú činnosť v Luxembursku (83). Takisto ani jej spoločníci by nemohli mať stálu prevádzkareň v Luxembursku.

2.2.3. LIST Z 23. OKTÓBRA 2003

(125) Spoločnosť Amazon vo svojom liste z 23. októbra 2003 adresovanom luxemburskej daňovej správe („list spoločnosti Amazon z 23. októbra 2003“) žiadala o záväzné stanovisko, ktoré by potvrdilo zaobchádzanie so spoločnosťou LuxOpCo na účely luxemburskej dane z príjmu právnických osôb (84). Spoločnosť Amazon v tomto liste vysvetľuje štruktúru spoločnosti zamýšľanú v Európe a žiada o potvrdenie, že spôsob stanovenia transferových cien v súvislosti s licenčnou zmluvou podľa tohto listu zabezpečuje spoločnosti LuxOpCo „primeraný a prijateľný zisk“„v rámci politiky transferových cien a článkov 56 a 164 ods. 3 luxemburského zákona v súvislosti s daňou z príjmu“.

(126) Tento list odkazuje na „ekonomickú analýzu“ v prílohe, v ktorej sú predstavené „úlohy a riziká, ktoré mala spoločnosť LuxOpCo prevziať ako aj povaha a význam nehmotného majetku, ktorý mal byť predmetom licencie na nehmotný majetok“ medzi spoločnosťami LuxSCS a LuxOpCo. Na základe tejto analýzy bol navrhnutý spôsob stanovenia transferových cien, na základe ktorého bola stanovená sadzba ročného poplatku (v liste nazývaný „licenčný poplatok“), ktorý mala platiť spoločnosť LuxOpCo spoločnosti LuxSCS za používanie nehmotného majetku.

(127) V súlade s týmto spôsobom by sa ročný poplatok rovnal percentuálnemu podielu celkového obratu („sadzba poplatku“), získavaného spoločnosťou LuxOpCo v súvislosti s prevádzkou európskych webových stránok. Ako sa uvádza v danom liste, licenčný poplatok a sadzba poplatku by sa vypočítali týmto spôsobom (85): „1. vypočítať a prisúdiť spoločnosti LuxOpCo výnosy spoločnosti LuxOpCo‘ vo výške buď a) [4 – 6] % celkovej sumy z prevádzkových nákladov, ktoré znáša spoločnosť LuxOpCo pre EÚ počas daného roka alebo b) prevádzkového zisku dosiahnutého v EÚ, ktorý sa dá prisúdiť európskym webovým stránkam v priebehu toho istého roka, podľa toho, ktorá suma je nižšia; 2. licenčný poplatok sa rovná prevádzkovému zisku dosiahnutému v EÚ mínus výnosy spoločnosti LuxOpCo, pričom nesmie byť nižší ako nula; 3. sadzba poplatku na daný rok sa rovná licenčnému poplatku vydelenému celkovým obratom dosiahnutým za daný rok v EÚ; 4. bez ohľadu na uvedené suma výnosov spoločnosti LuxOpCo nie je v žiadnom roku nižšia ako 0,45 % ani vyššia ako 0,55 % obratu dosiahnutého v EÚ; 5. a) ak sú výnosy spoločnosti LuxOpCo stanovené v kroku 1 nižšie ako 0,45 % obratu dosiahnutého v EÚ, výnosy spoločnosti LuxOpCo sa upravia tak, aby sa rovnali buď sume i) 0,45 % obratu alebo prevádzkového zisku dosiahnutého v EÚ alebo ii) prevádzkovým ziskom dosiahnutým v EÚ, podľa toho, ktorá suma je nižšia; 6. b) ak sú výnosy spoločnosti LuxOpCo stanovené v kroku 1 vyššie ako 0,55 % obratu dosiahnutého v EÚ, výnosy spoločnosti LuxOpCo sa upravia tak, aby sa rovnali buď sume i) 0,55 % obratu dosiahnutého v EÚ alebo ii) prevádzkovým ziskom dosiahnutým v EÚ, podľa toho, ktorá suma je nižšia.“

(128) Na účely výpočtu sadzby poplatku sa rozumie pod (86): „‚nákladmi na tovar, suroviny a spotrebný tovar pre EÚ‘: náklady na predaný tovar vypočítané podľa amerických všeobecne uznávaných účtovných zásad (,US GAAP'), vynaložené na prevádzku európskych webových stránok spoločnosťou LuxOpCo; ‚prevádzkovými nákladmi pre EÚ‘: celkové náklady, ktoré znáša spoločnosť LuxOpCo, vrátane vnútroskupinových výdavkov, okrem: nákladov na tovar, suroviny a spotrebný tovar pre EÚ, licenčného poplatku, ziskov a strát z devízových kurzov a nákladov na úroky, vypočítaných podľa US GAAP; ‚obratom dosiahnutým v EÚ‘: čistý celkový obrat z predaja dosiahnutý spoločnosťou LuxOpCo cez európske webové stránky; zodpovedá súčtu a) celkových predajných cien výrobkov predaných spoločnosťou LuxOpCo, uvedených na faktúrach doručených zákazníkom vrátane príjmov pripísateľným baleniam darčekov, doprave a manipulácii, po odrátaní dane z pridanej hodnoty, vratiek a iných úľav, a b) celkového obratu zo služieb poskytnutých spoločnosťou LuxOpCo vďaka predaju výrobkov alebo služieb neprepojených strán na európskych webových stránkach, po odrátaní dane z pridanej hodnoty; ‚prevádzkovým ziskom dosiahnutým v EÚ‘: obrat dosiahnutý v EÚ, po odrátaní nákladov na tovar, suroviny a spotrebný tovar pre EÚ a prevádzkových nákladov pre EÚ.“

2.2.4. SPRÁVA O TRANSFEROVÝCH CENÁCH

(129) Ako odpoveď na rozhodnutie o začatí konania Luxembursko doručilo správu o TC (87). Luxembursko potvrdzuje, že táto správa je „ekonomickou analýzou“, na ktorú sa odkazuje v liste spoločnosti Amazon z 23. októbra 2003. Správa o TC bola vypracovaná podľa smernice Organizácie pre hospodársku spoluprácu a rozvoj o transferovom oceňovaní pre nadnárodné spoločnosti a správu daní („smernica OECD“) (88).

2.2.4.1. Funkčná analýza

(130) V oddiele 3 správy o TC sa predkladá funkčná analýza spoločností LuxSCS a LuxOpCo.

(131) Podľa tejto funkčnej analýzy hlavné činnosti spoločnosti LuxSCS budú obmedzené na činnosti spoločnosti majúcej v držbe nehmotný majetok a účastníka na neustálom rozvoji nehmotného majetku v rámci DRN (89). Spoločnosť LuxSCS ďalej prostredníctvom licencie poskytne nehmotný majetok spoločnosti LuxOpCo s výhradou licenčnej zmluvy, na základe ktorej bude prijímať poplatky.

(132) Pokiaľ ide o spoločnosť LuxOpCo, v správe o TC sa uvádza, že „[v]ďaka svojim zamestnancom na plný úväzok, ktorí majú na starosti riadenie spoločnosť LuxOpCo bude riadiť strategické rozhodovanie v súvislosti s maloobchodným predajom a poskytovaním služieb európskych webových stránok a bude takisto riadiť hlavné fyzické zložky maloobchodného predaja“ (90). Podľa listu spoločnosti Amazon z 23. októbra 2003 spoločnosť LuxOpCo mala zamestnávať „spolu aspoň 25 až 30 zamestnancov na plný úväzok, pričom niektorí zastávali popredné paneurópske riadiace pozície a mali na starosti prijímanie strategických rozhodnutí v súvislosti s európskymi webovými stránkami“ (91), pričom ostatní zamestnanci na plný úväzok (približne dvadsať) pracovali na pozíciách v oblasti marketingu, technológií a správy dodávateľských účtov.

(133) V správe o TC sa ďalej vysvetľuje, že „[na] základe reštrukturalizácie sa očakáva, že hlavné činnosti spoločnosti LuxOpCo sa budú zameriavať na prevádzku softvérovej platformy spoločnosti Amazon v snahe neustále rozvíjať a vylepšovať model spoločnosti vychádzajúci zo softvérov, ktorý predstavuje hlavné smerovanie maloobchodného predaja a služieb ponúkaných prostredníctvom európskych webových stránok. […] (*2) V rámci tohto úsilia sa vedenie spoločnosti LuxOpCo zameria na identifikáciu možností vylepšiť a posilniť maloobchodný predaj a služby prevádzkovaním nových a vylepšených vlastností a funkcií platformy podľa ich rozvoja. Ako maloobchodník ako aj poskytovateľ služieb sa spoločnosť LuxOpCo vynasnaží zabezpečiť čo najlepšiu zákaznícku skúsenosť vo všetkých oblastiach, najmä pokiaľ ide o spracúvanie objednávok, spracúvanie platieb, rozhodovanie o reklamnom predaji a sledovanie výsledkov predajcov tretích strán […]“ (92).

(134) Spoločnosť LuxOpCo mala ako maloobchodník prijímať rozhodnutia týkajúce sa reklamnej činnosti a cenotvorby a riadiť všetky aspekty spracúvania objednávok (93). Ako prevádzkovateľ služieb by spoločnosť LuxOpCo takisto „zodpovedala za strategické rozhodnutia týkajúce sa výberu obchodníkov tretích strán a kategórií výrobkov ako aj za marketing pre obchodníkov tretích strán a rokovania s nimi“ (94). Na účely prevádzkovania európskych webových stránok spoločnosť LuxOpCo mala používať nehmotný majetok poskytnutý na základe licencie od spoločnosti LuxSCS. Spoločnosť LuxOpCo mala byť oprávneným držiteľom vlastníckych práv ku všetkým zásobám (95). Spoločnosť LuxOpCo by takisto prevzala všetky riziká súvisiace s držaním skladových zásob a predajom výrobkov prostredníctvom európskych webových stránok (96). Podľa listu spoločnosti Amazon z 23. októbra 2003 spoločnosť LuxOpCo mala vlastniť a používať servery určené na spracovanie transakcií v Luxembursku s cieľom spracúvať transakcie zákazníkov a predajcov tretích strán a schvaľovať za ne platby, najmä platby pre obchodníkov tretích strán (97).

(135) Spoločnosť LuxOpCo mala podpísať zmluvu so spoločnosťou ASE, ktorá by pôsobila ako komisionár pre poskytovanie služieb, vo svojom vlastnom mene, ale v prospech spoločnosti LuxOpCo v rámci programov predajcov tretích strán spoločnosti Amazon v Európe. Pri službách poskytovaných spoločnosťou ASE by išlo predovšetkým o určité služby spracovania objednávok v súvislosti s činnosťou zameranou na poskytovanie služieb.

(136) Prepojené európske spoločnosti so sídlom v Nemecku, Francúzsku a Spojenom kráľovstve mali poskytovať rôzne služby pre európske webové stránky, najmä určité asistenčné služby pre zákazníkov, odporúčania zákazníkov, marketing spracovania objednávok (98).

(137) Podľa odhadov vedenia spoločnosti Amazon predložených na účely správy o TC spoločnosť LuxOpCo mala počas svojho pôsobenia dosiahnuť nárast obratu, a to z približne 3,2 miliardy EUR v roku 2005 na približne 8,3 miliardy EUR v roku 2010 a znášať tieto náklady: odhadované náklady na tovar, vypočítané percentom z obratu, by mali dosiahnuť v priemere približne 77,5 %, pričom hrubá marža by mala predstavovať približne 22,5 %. Po reštrukturalizácii v roku 2006 spoločnosť LuxOpCo mala znášať bežné náklady súvisiace s riadením a prevádzkovaním platformy spoločnosti Amazon v Európe, najmä náklady na spracovanie a inkaso platieb, na problematické pohľadávky, niektoré náklady na systém ako aj náklady na mzdy vedenia, pracovníkov technologických služieb a ostatných zamestnancov, ktorí pracujú na prevádzkovaní platformy spoločnosti Amazon v regióne (99). Hypotézy, na ktorých sa zakladajú odhady vedenia, neboli v správe o TC uvedené ani analyzované (100).

2.2.4.2. Výber najvhodnejšej metódy transferového oceňovania

(138) V oddiele 5 správy o TC sa opisuje výber najvhodnejšej metódy transferového oceňovania na posúdenie súladu sadzby poplatku s princípom nezávislého vzťahu.

(139) Na stanovenie odmeny pre spoločnosť LuxOpCo a nezávislej trhovej sadzby poplatku, ktorý má spoločnosť LuxOpCo podľa licenčnej zmluvy zaplatiť spoločnosti LuxSCS sa v správe o TC navrhujú iné spôsoby stanovenia transferových cien: jeden vychádza z metódy nezávislej trhovej ceny a druhý z metódy delenia zostatkového zisku (101).

2.2.4.3. Analýza transferového oceňovania založená na metóde nezávislej trhovej ceny

(140) V oddiele 6.1 správy o TC je vypočítaný rozsah nezávislého vzťahu pre poplatok na základe metódy nezávislej trhovej ceny.

(141) Autori správy o TC najprv vyhľadali porovnateľné transakcie v internej databáze licenčných zmlúv spoločnosti Amazon a externá agentúra bola potom poverená vyhľadať podobné licenčné zmluvy zamerané na nehmotný majetok podobný nehmotnému majetku spoločnosti Amazon. Transakcie identifikované na základe vyhľadávania neboli vyhodnotené ako dostatočne porovnateľné, a preto neboli schválené na účely analýzy nezávislej trhovej ceny.

(142) V správe o TC sa ďalej predkladá zoznam relevantných zmlúv, uvedených nižšie, ktoré spoločnosť Amazon uzatvorila od roku 2000 s maloobchodníkmi tretích strán a prostredníctvom ktorých sprístupnila svoju technologickú platformu týmto maloobchodníkom: dohoda o strategickej aliancii medzi spoločnosťami Rocket.zeta, Inc., Amazon.com, Inc. target.direct LLC a Target Corporation („dohoda Target“) (102), dohoda o strategickej aliancii medzi spoločnosťami Rock-Bound, Inc. a ToysRUs.com LLC („dohoda ToysRUs“); dohoda o zalistovaní výrobkov medzi spoločnosťami Amazon.com Payments, Inc. a Borders Online LLC („dohoda Borders“); a dohoda o webhostingu zrkadlovej stránky medzi spoločnosťami Amazon.com International Sales, Inc. a Waterstone's Bookseller Ltd. („dohoda Waterstones“). Spoločnosť Amazon označuje tieto dohody výrazom „dohody M.com“. Po preskúmaní týchto dohôd autori správy o TC dospeli k záveru, že dohoda [A] predstavovala porovnateľnú dohodu, keďže ostatné dohody „neobsahovali sprístupnenie technologickej platformy pre elektronický obchod“ (103).

(143) V dohode [A] spoločnosť Amazon súhlasila s tvorbou, vývojom, webhostingom a zabezpečením fungovania novej stránky [A] a obchodu [A] na webových stránkach spoločnosti Amazon, ktoré mali nahradiť existujúce webové stránky pre elektronický obchod [A]. Funkcie, ktoré by obsahovali webové stránky [A], by boli veľmi podobné tým, ktoré vo všeobecnosti obsahujú webové stránky spoločnosti Amazon. Na druhej strane [A] mala zaplatiť spoločnosti Amazon odmenu pozostávajúcu najmä z nákladov na koncepciu (104), základných nákladov (105) a provízií z predaja (106).

(144) Aby bolo možné porovnať túto odmenu s licenčným poplatkom (označovanom ako „Royalty Rate“, t. j. „sadzba poplatku“ v správe o TC), náklady na koncepciu boli odpísané a pripísané jednotlivým štyrom obdobiam uvedeným v dohode a, rovnako ako základné ročné náklady, boli prerátané na percento predaja (pohybujúce sa od 3,4 do 7,2 %). Vzhľadom k tomu, že náklady na provízie odhadované v tejto dohode [A] sa pohybovali medzi 4 a 5 % predaja, autori správy o TC najprv dospeli k záveru, že implicitná sadzba poplatku odhadovaná v dohode [A] sa pohybuje v rozmedzí medzi 8,4 a 11,7 % predaja. Napriek tomu sa [A] zaviazala uhradiť spoločnosti Amazon niektoré náklady určené na kompenzáciu nadmerných objednávok ako aj nadmerných skladových zásob. Tieto náklady, uvedené v dohode, boli takisto prerátané na percento predaja, a to od 1,2 až 0,7 %. Preto sa rozsah nezávislého vzťahu pre pôvodne vypočítanú sadzbu poplatku pohyboval medzi 9,6 a 12,6 % predaja.

(145) Napokon, vzhľadom na to, že dohoda [A] neumožňovala [A] prístup k údajom o zákazníkoch spoločnosti Amazon, autori správy o TC upravili nezávislú trhovú cenu so zohľadnením skutočnosti, že spoločnosť LuxSCS umožňovala spoločnosti LuxOpCo prístup k údajom o zákazníkoch spoločnosti Amazon. Preto vzhľadom na informácie uvedené v dohode [B] bolo navrhnuté navýšenie o 1 %, čo predstavuje rozsah nezávislého vzťahu pre sadzbu poplatku v rozmedzí od 10,6 do 13,6 % predaja spoločnosti LuxOpCo.

2.2.4.4. Analýza transferového oceňovania založená na metóde delenia zostatkového zisku

(146) V oddiele 6.2 správy o TC sa uvádza výpočet rozsahu nezávislého vzťahu pre licenčný poplatok (označovaný ako „sadzba poplatku“ v správe o TC) na základe metódy delenia zostatkového zisku. Pri použití tejto metódy autori správy o TC odhadli výnos viazaný na „bežné funkcie [spoločnosti LuxOpCo] v jej úlohe spoločnosti pre európsku prevádzku“ (107) na základe marže z nákladov znášaných spoločnosťou LuxOpCo (108).

(147) Pre stanovenie rozsahu nezávislého vzťahu pre túto maržu autori správy o TC zrealizovali vyhľadávanie s cieľom identifikovať porovnateľné spoločnosti všeobecne opisované ako spoločnosti poverené riadením a prevádzkovaním činností závislých od softvérov. Vyhľadávanie porovnateľných spoločností v databáze Amadeus (109) podľa kritérií vyhľadávania prepojených na geografickú zónu (110) a vyhľadávania podľa kľúčových slov v popisoch činností (111) a nomenklatúry ekonomických činností v kombinácii s manuálnym triedením umožnilo nájsť sedem spoločností, ktoré sa môžu považovať za porovnateľné so spoločnosťou (112).

(148) Na tomto základe je výraz „čistá marža z nákladov“ („net cost plus mark-up“) definovaný v správe o TC ako ukazovateľ zisku umožňujúci stanoviť nezávislú trhovú odmenu za plánované funkcie spoločnosti LuxOpCo, ktorá bola definovaná ako podiel prevádzkového zisku deleného sumou nákladov na tovar a prevádzkových nákladov (113). Na základe údajov týkajúcich sa siedmich porovnateľných transakcií bolo vypočítané priemerné medzikvartilové rozpätie na tri roky (1999 – 2001): dolný kvartil bol 2,3 %; prostredný 4,2 % a horný kvartil 6,7 %. V tabuľke s výsledkami sa uvádza, že čísla sú uvedené v percentách čistého predaja (114).

(149) Z toho dôvodu bola zvolená marža [4 – 6] %, ktorá bola uplatnená na prevádzkové náklady spoločnosti LuxOpCo s cieľom stanoviť „bežnú ziskovosť pripísateľnú funkciám spoločnosti LuxOpCo“ (115). Tento výnos bol potom odrátaný od prevádzkového zisku spoločnosti LuxOpCo. V správe o TC sa skonštatovalo, že takto dosiahnutý rozdiel medzi týmto výnosom a účtovným výsledkom spoločnosti LuxOpCo, zvyšný zisk, bol v plnej miere dôsledkom používania nehmotného majetku poskytnutého spoločnosťou LuxSCS v rámci licencie.

(150) Napokon, v správe o TC sa každoročný predpokladaný zvyškový zisk vydelil čistým predpokladaným predajom spoločnosti LuxOpCo s cieľom získať indikáciu sadzby poplatku. Na tomto základe autori správy o TC dospeli k záveru, že „sadzba poplatku spoločnosti LuxSCS vo výške od 10,1 do 12,3 percenta čistého obratu voči spoločnosti LuxOpCo od by spĺňala kritéria nezávislého vzťahu v súlade so smernicou OECD“ (116).

(151) Výpočty uvedené v správe o TC sú zhrnuté a ilustrované v tabuľka 1 (117). Stĺpce 1 až 3 pridala Komisia na vysvetlenie výpočtov. Tabuľka 1 Výpočty uvedené v správe o TC, pozri s. 32 správy o TC (stĺpce 1 až 3 pridala Komisia) (v miliónoch EUR) 1 2 3 4 5 6 7 8 9 2005 2006 2007 2008 2009 2010 a Obrat 3 154,2 4 299,9 5 073,9 5 987,1 7 064,7 8 336,3 b Náklady na tovar, suroviny a spotrebný materiál 2 446,9 3 332,7 3 932,6 4 640,5 5 475,8 6 461,4 c Hrubý zisk a – b 707,3 967,2 1 141,3 1 346,6 1 588,9 1 874,9 d Prevádzkové náklady 89,9 106,0 121,7 143,7 171,2 204,2 e Medzipodnikové (co.uk, .de, .fr) 279,4 338,4 395,6 456,2 524,1 602,7 f Výdavky na dopravcu LUX 2,8 3,4 4,1 4,9 5,9 7,0 g Prevádzkové náklady (vrátane medzipodnikových) d + e + f 372,1 447,8 521,4 604,8 701,2 813,9 h Odhad čistého prevádzkového zisku (straty) pred štandardnou návratnosťou c – g 335,2 519,4 619,9 741,8 887,7 1 061,0 i Štandardná návratnosť pripísaná spoločnosti LuxASE 0,14 0,17 0,20 0,24 0,29 0,35 j Štandardná návratnosť pripísaná spoločnosti LuxOpCo [4 – 6] % × g 16,8 20,2 23,5 27,2 31,6 36,6 k Odhad zvyškového zisku splatného spoločnosti LuxSCS h – i – j 318,3 499,1 596,2 714,3 855,8 1 024,0 l Skutočná sadzba licenčných poplatkov (v % z obratu) k/a 10,1 % 11,6 % 11,8 % 11,9 % 12,1 % 12,3 %

2.2.4.5. Porovnanie oboch analýz transferového oceňovania

(152) Na základe zhrnutia analýz transferových cien licenčnej zmluvy pomocou metódy nezávislej trhovej ceny a metódy delenia zostatkového zisku autori správy o TC dospeli k záveru, že výsledky sú zosúladené a naznačili, že rozsah nezávislého vzťahu pre sadzbu poplatku, ktorý má podľa dohody spoločnosť LuxOpCo uhradiť spoločnosti LuxSCS sa pohyboval od 10,1 do 12,3 % predaja spoločnosti LuxOpCo.

(153) Zároveň dospeli v správe o TC k záveru, že „zatiaľ čo je primerané dospieť k záveru, že voľba sadzby poplatku v rozmedzí sadzieb poplatkov dosiahnutých prostredníctvom uvedených dvoch metód by zodpovedala princípu nezávislého vzťahu, môžu existovať mierne rozdiely, pokiaľ ide o budúci nehmotný majetok skutočne prevedený podľa dohody [A], ktorý by bol príčinou miernych rozdielov zistených vo výsledkoch dosiahnutých prostredníctvom týchto dvoch metód. […] je primerané dospieť k záveru […] že je menej pravdepodobné, že analýza delenia zostatkového zisku bude mať za následok chybné odhady a môže sa preto považovať za spoľahlivejšiu pre stanovanie nezávislej trhovej sadzby poplatku“ (118).

2.2.5. DÔSLEDKY DOTKNUTÉHO ZÁVÄZNÉHO STANOVISKA

(154) V dotknutom záväznom stanovisku luxemburská daňová správa schválila obsah listov spoločnosti Amazon z 23. a 31. októbra 2003. Potvrdila najmä to, že metóda stanovenia transferových cien pre stanovenie sadzby ročného poplatku, ktorý mala spoločnosť LuxOpCo podľa licenčnej zmluvy platiť spoločnosti LuxSCS, ktorá zas stanovila ročný zdaniteľný príjem spoločnosti LuxOpCo v Luxembursku, je v súlade s princípom nezávislého vzťahu. Táto dohoda je zhrnutá na obrázku 2: Obrázok 2 Štruktúra európskych subjektov spoločnosti Amazon v rokoch 2006 – 2014, zahŕňajúca dohodu o platbe poplatku Dcérske spoločnosti v EÚ Zdaniteľný zisk spoločnosti LuxOpCo podľa dotknutého záväzného stanoviska Zisk vykázaný nad rámec zdaniteľného zisku podľa dotknutého záväzného stanoviska je vyplácaný spoločnosti LuxSCS spoločnosťou LuxOpCo vo forme licenčného poplatku. 0,45 % z predaja [4-6] % z prev. nákl. 0,55 % z predaja Amazon.com, Inc. USA LUX LuxSCS Licenčný poplatok Amazon EU Sàrl LuxOpCo Predaj v EÚ fakturovaný a vykazovaný v Luxembursku Amazon.co.uk Amazon.fr Amazon.de

(155) Pri vypĺňaní ročných daňových priznaní sa spoločnosť LuxOpCo opierala o dotknuté záväzné stanovisko počas posudzovaného obdobia s cieľom stanoviť ročnú sumu záväzku z dane z príjmu právnických osôb. Aj spoločnosť LuxSCS a jej spoločníci so sídlom v Spojených štátoch využili dotknuté záväzné stanovisko, čím sa potvrdzuje, že ani spoločnosť LuxSCS ani jej spoločníci v Luxembursku nepodliehajú dani z príjmu právnických osôb, miestnej dani z obchodu, a v prípade uvedených spoločníkov ani dani z účasti na spoločnosti LuxSCS (119).

(156) V tabuľke 2 sa uvádzajú dôsledky dotknutého záväzného stanoviska na výpočet základu dane spoločnosti LuxOpCo v Luxembursku a výšku poplatku (licenčný poplatok), ktorý mala platiť spoločnosti LuxSCS od roku 2006. Komisia pripomína, že spoločnosť LuxOpCo zohráva úlohu konsolidujúcej spoločnosti v rámci daňovo konsolidovanej skupiny, ktorú tvorí so spoločnosťami ASE a AMEU a že tieto spoločnosti sú tým pádom luxemburským daňovým systémom považované za jedného a toho istého daňovníka. Preto sa v tabuľke 2 uvádza konsolidovaná situácia a v nasledujúcich častiach sa nerozlišuje medzi spoločnosťami LuxOpCo, ASE a AMEU. Tabuľka 2 Výpočet základu dane spoločnosti LuxOpCo a platby poplatkov za roky 2006 – 2013 (v miliónoch EUR) Daňovo konsolidovaná skupina v Luxembursku 2006 2007 2008 2009 2010 2011 2012 2013 Celkový obrat 1 979,4 3 545,7 4 298,6 5 605,4 7 628,8 10 086,3 13 312,1 [15 000 – 15 500 ] Čisté náklady na tovar, suroviny a spotrebný materiál 1 610,8 2 828,3 3 406,1 4 421,6 6 084,4 8 078,0 10 486,6 [11 500 – 12 000 ] Prevádzkové náklady spolu 262,5 476,8 530,0 637,6 918,3 1 461,7 2 252,9 [3 000 – 3 500 ] z toho Náklady uplatniteľné na maržu 262,5 439,9 493,6 597,0 801,9 1 313,1 2 041,7 [2 500 – 3 000 ] z toho LuxOpCo – prevádzkové náklady 78,6 162,6 203,6 258,4 317,7 483,1 662,7 [800 – 900] LuxOpCo – vnútroskupinové 183,8 277,3 290,0 338,6 484,1 830,1 1 379,0 [1 500 – 2 000 ] Náklady vylúčené z marže (riadenie a UAI) 0,0 36,9 36,4 40,6 116,4 148,5 211,2 [200 – 300] Výsledný prevádzkový zisk 106,1 240,5 362,6 546,2 626,1 546,6 572,7 [600 – 700] Celkový odhadovaný výnos pre daňovo konsolidovanú skupinu v Luxe vo výške [4 – 6] % upravených prevádzkových nákladov 11,8 19,8 22,2 26,9 36,1 59,1 91,9 [100 – 200] Analýza maximálnych/minimálnych hraníc Maximálna hranica zisku (0,55 % obratu) 10,9 19,5 23,6 30,8 42,0 55,5 73,2 [80 – 90] Minimálna hranica zisku (0,45 % obratu) 8,9 16,0 19,3 25,2 34,3 45,4 59,9 [60 – 70] Konsolidovaný zisk Luxembursko – podľa maximálnej/minimálnej hranice a výnosu 10,9 19,5 22,2 26,9 36,1 55,5 73,2 [80 – 90] Platba poplatku (daňovo konsolidovaná skupina spoločnosti LuxSCS) 95,2 221,0 340,4 519,3 590,0 491,1 499,4 [500 – 600]

(157) Podľa výpočtu licenčného poplatku, ktorý sa má zaplatiť spoločnosti LuxSCS (120), základ nákladov na stanovenie zdaniteľného základu spoločnosti LuxOpCo voči luxemburskému daňovému systému zodpovedá sume prevádzkových nákladov a nákladov, ktoré znášajú prepojené európske spoločnosti, ktorým ich potom uhradí spoločnosť LuxOpCo (v tabuľke 2 označované výrazom „LuxOpCo – vnútroskupinové“). Náklady na predávaný tovar a niektoré iné náklady, označované v tabuľke 2 výrazom „náklady vyňaté z marže (riadenie a UAI)“, nie sú vo výpočte zdaniteľného zisku spoločnosti LuxOpCo zohľadnené. Posledná kategória nákladov zahŕňa tieto náklady: i) od roku 2008 náklady, ktoré znášali prepojené americké spoločnosti Amazon.com, Inc. za podporné služby (121), s ktorými sa nerátalo v dobe dotknutého záväzného stanoviska; ii) od roku 2010 náklady, ktoré spoločnosť Amazon.com fakturuje spoločnosti LuxOpCo za akcie poskytnuté zamestnancom spoločnosti LuxOpCo a niektorým priamym a nepriamym európskym dcérskym spoločnostiam v rámci odmeňovania akciami (122). Spoločnosť Amazon tvrdí, že tieto náklady nijako nemenia úlohy a riziká spoločnosti LuxOpCo.

(158) Uplatnenie marže [4 – 6] % na sumu prevádzkových nákladov spoločnosti LuxOpCo a vnútroskupinových nákladov predstavuje celkový odhadovaný výnos daňovo konsolidovanej skupiny v Luxembursku. Tento výsledok sa potom porovná s maximálnymi (0,55 % obratu) a minimálnymi hranicami (a 0,45 % obratu). Ak celkový odhadovaný výnos prekročí 0,55 % obratu (ako to bolo v rokoch 2006, 2007, 2011, 2012 a 2013), uplatnenie maximálnej hranice je rozhodujúce pre posúdenie zdaniteľného príjmu spoločnosti LuxOpCo v Luxembursku, v tabuľke 2 označovaného ako „konsolidovaný zisk v Luxembursku – podľa maximálnych/minimálnych hraníc a výnosov“.

(159) Napokon, konsolidovaný zisk v Luxembursku (v žiadosti o záväzné stanovisko označovaný ako „výnosy spoločnosti LuxOpCo“) sa odpočítava od prevádzkového výsledku (v danej žiadosti označovaného ako „prevádzkový výsledok dosiahnutý v EÚ“) na účely stanovenia licenčného poplatku, ktorý sa má uhradiť spoločnosti LuxSCS.

2.3. DOPLŇUJÚCE INFORMÁCIE POSKYTNUTÉ POČAS FORMÁLNEHO VYŠETROVACIEHO KONANIA

(160) Počas vyšetrovania spoločnosť Amazon predložila informácie o európskom trhu maloobchodného online predaja, všeobecne o svojom modeli podnikania a podrobne o svojich európskych činnostiach, o licenčných zmluvách o duševnom vlastníctve, ktoré uzatvorila s neprepojenými subjektmi a o novej štruktúre spoločnosti a zdaňovania v Luxembursku, s platnosťou od júna 2014. Tieto informácie dopĺňajú informácie, ktoré už boli uvedené v bodoch 2.1 a 2.2.

2.3.1. INFORMÁCIE O EURÓPSKOM TRHU MALOOBCHODNÉHO ONLINE PREDAJA

(161) Európsky trh maloobchodného online predaja bol predmetom správy, ktorú si spoločnosť Amazon objednala od poradenskej spoločnosti [Advisor 3] („správa [Advisor 3]“) (123). Táto správa obsahuje analýzu ekonomických tendencií v sektore elektronického obchodu v Európe. Opisuje „maloobchodný predaj online“ ako online predaj hmotného tovaru prostredníctvom online predajcov, t. j. hospodárskych subjektov, ktoré nakúpia tovar, zaradia ho do svojich zásob a predajú ho online (124).

(162) Podľa tejto správy činnosti online predajcov pripomínajú skôr činnosti fyzických predajcov ako poskytovateľov digitálnych služieb (125). Hlavný rozdiel medzi fyzickými predajcami a online predajcami spočíva v používanom distribučnom kanáli (126). V štúdii sa ďalej poukazuje na to, že online predajcovia sú, zo štrukturálneho hľadiska, menej ziskoví ako poskytovatelia digitálnych služieb, pretože ich náklady sú značne variabilné. Poskytovatelia digitálnych služieb majú štruktúru nákladov, ktorá je stálejšia v porovnaní s maloobchodnými predajcami, čo umožňuje úspory z rozsahu a väčšie marže, hneď ako spoločnosť dosiahne kritickú veľkosť (127). Pre fyzických ako aj online predajcov je vplyv úspor z rozsahu na ziskovosť obmedzený, pretože väčšina nákladov je variabilná. Kolísanie cien predávaného tovaru, zľavy a náklady na logistiku, ktoré predstavujú veľkú časť celkových nákladov, sú úzko prepojené s objemom predaja (128). Tento faktor, v spojení so silnou konkurenciou charakteristickou pre odvetvie maloobchodného online predaja, má za následok negatívne priemerné marže EBIT na európskom trhu maloobchodného online predaja. V období rokov 2006 – 2013 bol pomer medzi priemernou maržou EBIT a výškou predaja- 0,5 %.

(163) V analýze zahrnutej do tejto správy [Advisor 3] o dynamike trhu v piatich najľudnatejších štátoch Európy (129) sa uvádza, že „segment maloobchodného predaja online zaznamenal silný rast a v rokoch 2006 – 2013 sa vyznačoval silnou konkurenciou“ (130). Predovšetkým „[i]ntenzita konkurencie donútila online predajcov masívne investovať, aby podporili rast tohto trhového segmentu a aby sa udržali na úrovni konkurentov, čo viedlo k tlaku marže, ak ich to netlačilo do červených čísel. Online predajcovia boli pripravení obetovať svoju krátkodobú ziskovosť v nádeji, že ich investície vygenerujú dlhodobý zisk“ (131). V závere správy sa uvádza, že dosiahnutie úspechu v konkurencii na európskych maloobchodných trhoch si vyžaduje zohľadňovanie miestnych vlastností, ktoré sú pre tieto trhy typické (132).

2.3.2. INFORMÁCIE O OBCHODNOM MODELI SPOLOČNOSTI AMAZON

2.3.2.1. „Tri piliere“ obchodného modelu spoločnosti Amazon

(164) Podľa spoločnosti Amazon (133) kľúčovými hybnými faktormi jej maloobchodnej činnosti sú sortiment tovaru (ponuka výrobkov/tovaru (134)), cena a jednoduchosť používania (jednoduché fungovanie, rýchle a spoľahlivé doručenie tovaru, včas poskytovaná zákaznícka pomoc, úplný a zdokumentovaný obsah, bezpečné prostredie transakcie) (135), pričom na prvom mieste je výber tovaru, za ním nasleduje cena, a napokon jednoduchosť používania (136). Tieto prvky sú tým, čo spoločnosť Amazon nazýva „tromi piliermi“ (137), a predstavujú tradičné ciele maloobchodu (138). Podľa spoločnosti Amazon je dodržiavanie týchto troch pilierov rozhodujúce a vyžaduje si, aby sa v ponuke výrobkov, technológií, obchodnej línii, geografickej polohe atď. (139) preukazovala originalita a inovácie, čo závisí najmä od ľudského zásahu. Tieto tri hybné faktory činnosti sa musia prispôsobiť pre všetky miestne trhy, na ktorých pôsobí spoločnosť Amazon (140).

(165) Sortiment: Podľa spoločnosti Amazon je sortiment jeden z troch kľúčových hybných faktorov jej úspechu. Zamestnanci spoločnosti Amazon to popisujú ako potrebu ponúknuť zákazníkom všetko, čo by mohli chcieť kúpiť, čo si vyžaduje zistiť vkus a nákupné preferencie zákazníkov na určitom trhu, nájsť adekvátnych dodávateľov a dohliadať na to, aby boli výrobky na sklade (141). Podľa spoločnosti Amazon sú sortiment a obrat veľmi úzko prepojené (142). Spoločnosť Amazon vyvíja veľké úsilie na to, aby mohla ponúkať čo najširší sortiment a neustále zvyšovať počet ponúkaných výrobkov (143). Neustále rozširuje svoj sortiment, pretože čím väčší výber bude mať, tým viac zákazníkov dokáže uspokojiť (144).

(166) Keďže preferencie sa líšia na miestnej úrovni a preferencie týkajúce sa skupín výrobkov a predajcov sa menia v závislosti od územia (145), aj sortiment sa mení na lokálnej úrovni, pretože kultúry sa v závislosti od miesta od seba odlišujú (146). Stačí porovnať položky spoločnosti Amazon, ktoré sa predávajú najlepšie a zistíme, že sa v jednotlivých krajinách od seba líšia (147). Cieľ – a hlavná zodpovednosť na úrovni krajiny – je rozvíjať činnosť zameranú v prvom rade na maloobchod a zostaviť sortiment, ktorý je pre daného zákazníka relevantný (148). Takýto sortiment sa zostavuje na základe osobného vyjednávania (medzi ľuďmi) (149).

(167) V rámci spoločnosti Amazon sa sortiment zostavuje tromi spôsobmi: i) akvizíciou spoločností, ii) uzatváraním partnerstiev s dodávateľmi a iii) prostredníctvom programov pre tretie strany, akým je napríklad Marketplace. Napríklad v Spojených štátoch spoločnosť Amazon začala rozvíjať svoju činnosť v odvetví náradia odkúpením už existujúcej spoločnosti, ktorá svoje náradie už predávala, čo jej umožnilo nadviazať na existujúce obchodné vzťahy a dostať sa k sortimentu, ktorý spoločnosť Amazon chcela pridať k svojej maloobchodnej činnosti (150). Nadväzovanie vzťahov s dodávateľmi si vyžaduje špecifickú situáciu na trhu a vytváranie vzájomnej dôvery s dodávateľmi (151). Po nadviazaní partnerského vzťahu s dodávateľom musí riadenie zodpovedné za miestnych obchodníkov tento vzťah udržiavať, dodržiavať podmienky dodávateľa a využívať znalosť miestneho trhu. Spoločnosť Amazon ponúka v rámci svojho programu Marketplace iným predajcom, ktorí môžu byť dokonca jej priamou konkurenciou, možnosť využívať jej platformu pre elektronický obchod. Spoločnosť Amazon vytvorila tím pre technickú správu účtov, ktorý slúži ako kontaktný bod pre technické otázky predajcov, ktorí sa zapojili do programu Marketplace po uvedení ich výrobkov na webových stránkach spoločnosti Amazon. Spoločnosť Amazon zároveň vyvinula technológiu, ktorá má umožniť potenciálnym predajcom zapojiť sa do samoobslužného programu Marketplace, pričom od obdobia rokov 2010 – 2012 túto samoobslužnú možnosť v rámci tohto programu začalo využívať čoraz viac predajcov (152).

(168) Cena: podľa spoločnosti Amazon je cena druhým najväčším hybným faktorom jej činnosti v Európe. Spoločnosť Amazon sa usiluje udržiavať ceny na čo najnižšej úrovni (153). Zatiaľ čo v roku 2009 spoločnosť Amazon používala najmä manuálne určovanie cien (154), dnes ceny stanovuje algoritmus.

(169) Jednoduchosť používania: podľa spoločnosti Amazon je tretím hybným faktorom jej činnosti jednoduchosť používania. V jednoduchom používaní sa spájajú viaceré ciele, ktoré majú zjednodušiť a zlepšiť prácu zákazníka ako napríklad i) pomoc zákazníkom nájsť, čo hľadajú, pričom im budú poskytované úplné informácie o výrobkoch a ii) čo najrýchlejšie doručovanie zakúpeného tovaru so zachovaním čo najväčšej možnej spoľahlivosti (155).

2.3.2.2. Úsilie v oblasti online marketingu

(170) Okrem sortimentu, cien a jednoduchého používania zohráva úsilie v oblasti online marketingu, ktoré vynakladá spoločnosť Amazon, rovnako kľúčovú úlohu pri zabezpečovaní návštevnosti webových stránok spoločnosti a nárastu maloobchodného predaja (156).

(171) Do roku 2003 spoločnosť Amazon spolupracovala s medzinárodnými reklamnými agentúrami s cieľom podporiť úsilie v oblasti marketingu. To sa zmenilo v roku 2003, keď spoločnosť začala využívať svoje vlastné možnosti online marketingu. Jedným z hlavných nástrojov online marketingu spoločnosti Amazon je jej program Partneri (157), ktorý predstavuje kľúčovú iniciatívu v oblasti podpory návštevnosti (158). Spoločnosť Amazon vyvinula program Partneri na vytvorenie marketingových partnerstiev s tzv. partnerskými webovými stránkami, ktoré robia spoločnosti Amazon alebo jej výrobkom reklamu s cieľom nasmerovať návštevnosť na webové stránky spoločnosti Amazon (159).

(172) Po vytvorení technológie pre program Partneri ju bolo treba zaviesť vo všetkých krajinách, v ktorých existovali miestne partnerské webové stránky. Z tohto dôvodu bolo možné zavádzať program Partneri iba na lokálnej úrovni (160). Tím spoločnosti Amazon, ktorý zodpovedal za program Partneri, teda pozostával z tímu pre softvér a tímu pre nábor (t. j. vývoj činnosti). Zatiaľ čo tím pre softvér bol kompletne usídlený v Seattli, tímy pre nábor sídlili na rôznych miestach, v krajinách, v ktorých spoločnosť Amazon mala svoje webové stránky (161) ako napríklad v Nemecku, Spojenom kráľovstve či Japonsku (162).

(173) Výber miestnych partnerských webových stránok (stránok na umiestnenie reklamy na výrobky spoločnosti Amazon), ktoré boli pre program Partneri najzaujímavejšie, t. j. stránok, ktoré by výrazne zintenzívnili návštevnosť webových stránok spoločnosti Amazon, si vyžaduje znalosť miestneho trhu (163). Z tohto dôvodu sieť partnerských webových stránok vytvárajú miestne tímy spoločnosti Amazon. Toto zahŕňa nábor miestnych webových stránok (najmä webových stránok v rámci Únie), stanovenie odmien pre partnerov a kontrolu v prípade podvodov. Celý proces sa začína s veľkými hráčmi ako napríklad Google a pokračuje až k špecializovaným webovým stránkam s malým počtom návštevníkov. Všetky dohody sa vyjednávajú na miestnej úrovni, pretože pri optimalizácii vyhľadávača sa musia brať do úvahy miestne podmienky, a to aj v prípade globálnych webových stránok ako napríklad Google (164).

2.3.2.3. Technológia

(174) Spoločnosť Amazon samu seba považuje za technologickú spoločnosť, ktorá „považuje maloobchod za problematiku inžinierstva“ (165). Technológia teda predstavuje významnú časť jej činnosti. Spoločnosti Amazon umožňuje ponúkať konkurencieschopné ceny, oslovovať s ponukami tovaru určitých zákazníkov, spracúvať platby, riadiť skladové zásoby a odosielať výrobky zákazníkom. Je takisto potrebná na podporu rozsahu jej činností, keďže ťažisko stratégie podnikania spoločnosti Amazon spočíva v neustálom rozrastaní (166).

(175) Technológia spoločnosti Amazon nie je statická, neustále sa vyvíja a vylepšuje. Ak by spoločnosť Amazon neaktualizovala a neudržiavala svoju technológiu, nedokázala by zabezpečiť „komplexnosť využívania online maloobchodu, na ktorej je založený jej obchodný úspech“ (167). Okrem údržby a vylepšovania existujúcej technológie tímy spoločnosti Amazon pracujú na softvéri, ktorý podporuje nové funkcie pridávané v priebehu rokov (168). Ako uvádza spoločnosť Amazon, toto úsilie je pre jej činnosť kľúčové, pretože „[…] neustály vývoj softvéru a inovácií sú nevyhnutné pre zabránenie zastaraniu technológie spoločnosti Amazon a úpadku jej obchodných činností“ (169). Spoločnosť Amazon sa usiluje byť vo svojich operáciách spoľahlivá, dostupná, rýchla a pružná (170).

(176) Spoločnosť Amazon sa opiera o technológiu v oblasti softvéru ako aj hardvéru (171). Jej softvérová infraštruktúra je založená na tzv. architektúre „orientovanej na služby“, ktorá pozostáva predovšetkým zo série funkcií („služieb“) v rámci softvéru, ktoré dokážu navzájom komunikovať. Individuálne služby v rámci architektúry spoločnosti Amazon orientovanej na služby navzájom spolupracujú s cieľom zabezpečiť rôzne druhy funkcií maloobchodu, a to na internej úrovni ako aj smerom k zákazníkom (172). Okrem iného sa tak zabezpečuje jednoduchšia údržba jednotlivých komponentov softvéru a vyšší stupeň inovácií.

(177) Hlavné komponenty softvérovej technológie spoločnosti Amazon sú opísané v bodoch a) až h): a) softvérová platforma: softvérový kód, ktorý vyvinula spoločnosť Amazon na prevádzkovanie svojich webových stránok, pozostáva z komplexných softvérových nástrojov, ktoré spravujú jednotlivé vlastnosti webových stránok, akými sú vyhľadávanie a navigácia, spracúvanie objednávok a individuálne prispôsobenie. Softvérové nástroje, ktoré sú základom platformy, predstavujú integrovaný systém, ktorý je neustále vylepšovaný, konsolidovaný a upravovaný. Hlavné vlastnosti predstavujú rýchlosť vykonania, rozsah funkcií a flexibilita pri reakcii na potreby používateľov; b) vzhľad webových stránok: dizajn, ktorý vytvára jedinečnú „prezentáciu“ webových stránok; c) softvér katalógu: katalóg pozostáva z informácií o výrobkoch, ktoré spoločnosť Amazon na svojich stránkach predáva. Katalóg spoločnosti Amazon sa odlišuje množstvom informácií o výrobkoch, ktoré dokáže získať zisťovaním z iných služieb ako napríklad dostupnosť a údaje o určovaní cien; d) softvér na vyhľadávanie a navigáciu: softvérové nástroje, z ktorých vychádzajú funkcie vyhľadávania a navigácie na webových stránkach, umožňujú flexibilnú a logickú organizáciu a triedenie veľkého množstva informácií obsiahnutých v katalógoch výrobkov. Vývojári pre navigáciu na stránkach používajú tieto nástroje na zorganizovanie údajov tak, aby sa dosiahla čo najvyššia pravdepodobnosť, že zákazníci nájdu, čo hľadajú; e) logistický softvér: logistický proces používa softvér, ktorý vyvinula spoločnosť Amazon na riadenie skladových zásob, zásobovacieho reťazca, logistiky a dopĺňanie skladových zásob; f) softvér na spracovanie objednávok: pri spracovaní objednávok sa používa softvér, ktorý vyvinula spoločnosť Amazon na vykonávanie určitých úloh, najmä na komunikáciu s centrami spracovania objednávok spoločnosti Amazon s cieľom potvrdiť dostupnosť výrobkov, schváliť odoslanie, odhadnúť dátum doručenia a odovzdať požiadavky na darčekové balenie a iné želania zákazníkov; g) softvér pre zákaznícke služby: zástupcovia zákazníckych služieb používajú softvér, ktorý vyvinula spoločnosť Amazon na sledovanie objednávok zákazníkov s cieľom rýchlo a účinne zareagovať na ich veľkú rozmanitosť; h) softvér v oblasti individuálnych požiadaviek: spoločnosť Amazon vyvinula a neustále pracuje na vývoji softvérových nástrojov, ktoré umožňujú jej databázam uchovávať, organizovať a vyhľadať veľké objemy údajov o preferenciách a histórii nákupov jednotlivých zákazníkov. Táto funkcia vedie k lepšej spokojnosti používateľov a zvyšuje pravdepodobnosť opakovaných nákupov.

2.3.3. DOPLŇUJÚCE INFORMÁCIE O SPOLOČNOSTI LUXOPCO

2.3.3.1. Organizačná štruktúra spoločnosti LuxOpCo

(178) V oznámeniach z 18. decembra 2015 a 15. januára 2016 spoločnosť Amazon predložila prehľad organizačnej štruktúry spoločnosti LuxOpCo ku koncu roku 2013 a opísala jednotlivé časti spoločnosti.

(179) Organizačná štruktúra spoločnosti LuxOpCo je znázornená v obrázku 3. Počet zamestnancov (EPPÚ (173)), ktorí pracujú v jednotlivých tímoch spoločnosti LuxOpCo je uvedený v zátvorkách. Napríklad v tíme lokalizácie a prekladu, presunutého neskôr do [inej spoločnosti skupiny Amazon] a premenovaný na „tím vývoja a prekladu softvérov“, bolo ku koncu roku 2013 zamestnaných [60 – 70] EPPÚ. Obrázok 3 Organizačná štruktúra spoločnosti LuxOpCo na konci roka 2013 […]

(180) V súlade s personálnou politikou spoločnosti v Luxembursku, opísanej v príručke politík a postupov pre EÚ (174) všetky pozície s paneurópskou zodpovednosťou, t. j. pokrývajúce viac ako dva európske štáty, musia mať sídlo v Luxembursku, a to najmä pozície na určitej úrovni. Z tohto dôvodu riaditelia všetkých subjektov pôsobiacich v Luxembursku (LuxOpCo, ASE a AMEU) musia byť zamestnancami v Luxembursku a tieto subjekty nesmú riadiť osoby zamestnané inde v Európe či v Spojených štátoch. Zamestnanci spoločnosti Amazon so sídlom v Luxembursku zodpovední za úlohy spojené s maloobchodom, prevádzkou, partnermi a ústredím ako napríklad právne oddelenie, finančné oddelenie, účtovníctvo, dane, pokladňa, ľudské zdroje alebo styk s verejnosťou, musia byť zamestnancami spoločnosti LuxOpCo. Spoločnosť ASE zamestnáva viceprezidenta pre maloobchodný predaj v Európe a všetkých pracovníkov zodpovedných za činnosti Marketplace, Merchants@ a Enterprise Solutions (napr. technickí správcovia účtov alebo správca vzťahov pre oblasť Enterprise Solutions). Pri správcovi vzťahov pre oblasť Enterprise Solutions ide o paneurópsku pozíciu so sídlom v Luxembursku. Technickí správcovia účtov so zodpovednosťou na úrovni Únie sú zamestnancami v Luxembursku, avšak tí, ktorí majú na starosti predajcov v určitom štáte, sú zamestnancami v danom štáte.

(181) Vyššie uvedená politika sa odráža v prerozdelení pozícií a pracovníkov na týchto pozíciách medzi jednotlivými európskymi subjektmi spoločnosti Amazon, ako sa uvádza v zozname zamestnancov spoločnosti Amazon od roku 1997 (175). Zamestnanci spoločnosti Amazon, ktorí zastávajú funkcie riaditeľov alebo viceprezidentov s paneurópskou zodpovednosťou, sú zamestnancami spoločnosti LuxOpCo […] alebo spoločnosti ASE […], zatiaľ čo pracovníci na nižších pozíciách alebo zodpovední za trh jediného štátu, sú zamestnancami jednotlivých prepojených európskych spoločností.

2.3.3.2. Finančné informácie týkajúce sa spoločnosti LuxOpCo

(182) Výkazy ziskov a strát a súvahy spoločnosti LuxOpCo, tak ako sú predložené vo finančných výkazoch za účtovné roky 2006 až 2013, sú uvedené v tabuľke 3. Tabuľka 3 Finančné údaje týkajúce sa spoločnosti LuxOpCo za obdobie 2006 – 2013 (v milónoch EUR) Výkaz ziskov a strát spoločnosti LuxOpCo 2006 2007 2008 2009 2010 2011 2012 2013 Obrat neuv. neuv. neuv. neuv. neuv. 9 130,1 11 892,9 [13 500 – 14 000 ] Náklady na tovar, suroviny a spotrebný materiál neuv. neuv. neuv. neuv. neuv. 7 078,4 9 171,9 [10 000 – 10 500 ] Čistý obrat 1 930,1 3 426,7 4 031,6 5 191,1 7 042,1 2 051,7 2 721,0 [3 000 – 3 500 ] Personálne náklady 2,2 5,1 7,5 11,4 14,0 23,4 40,7 [60 – 70] Opravné položky k majetku 4,0 14,9 16,1 15,9 31,8 81,8 254,4 [200 – 300] Ostatné prevádzkové výnosy 91,3 128,6 211,7 286,6 451,0 724,6 1 183,1 [1 500 – 2 000 ] z toho licenčný poplatok od spoločnosti ASE 78,6 126,1 196,2 285,6 449,8 694,3 1 072,3 [1 500 – 2 000 ] licenčný poplatok od spoločnosti AMEU 2,5 7,5 0,0 0,0 21,9 95,9 [100 – 200] Ostatné prevádzkové náklady (externé) 1 979,5 3 546,8 4 188,5 5 416,5 7 418,2 2 647,3 3 726,2 [4 500 – 5 000 ] z toho náklady na tovar, suroviny a spotrebný materiál 2 608,4 3 058,4 3 952,6 5 458,1 licenčný poplatok platený spoločnosti LuxSCS 95,2 257,9 341,4 519,3 590,0 491,1 499,4 [500 – 600] Úrokové výnosy a podobné výnosy 10,9 22,7 29,7 19,2 23,8 65,4 131,1 [40 – 50] Úrokové náklady a podobné náklady 30,4 16,5 35,5 38,3 33,1 60,5 80,0 [70 – 80] (19,5) 6,2 (5,7) (19,1) (9,3) 4,9 51,1 [30 – 40] Daň z výsledku a podobné náklady 4,6 (1,6) 6,7 4,2 5,5 8,2 2,2 [0 – 10] Zisk (strata) za účtovné obdobie 11,6 (3,7) 18,8 10,6 14,4 20,4 (68,3) [20 – 30]

Súvaha spoločnosti LuxOpCo 2006 2007 2008 2009 2010 2011 2012 2013 Aktíva Dlhodobý majetok 190 209 275 304 547 915 1 361 [1 500 – 2 000 ] Dlhodobý nehmotný majetok 0 0 0 0 0 2 121 [100 – 200] Dlhodobý hmotný majetok 6 5 1 1 3 5 8 [0–10] Dlhodobý finančný majetok 184 203 274 303 544 908 1 232 [1 500 –2 000 ] Krátkodobý majetok 887 1 171 1 518 2 396 3 255 4 113 4 851 [5 000 –5 500 ] Zásoby 185 227 245 384 591 990 1 350 [1 500 –2 000 ] Dlžníci 152 255 266 320 511 798 916 [1 000 – 1 500 ] Cenné papiere 99 112 376 1 049 1 348 1 182 924 [800–900] Aktíva v bankách, v poštových šekoch, na šekových účtoch a v pokladničnej hotovosti 451 577 632 644 805 1 143 1 661 [1 500 –2 000 ] Preddavky 0 0 1 1 5 3 16 [10–20] Celkové aktíva 1 077 1 380 1 794 2 702 3 807 5 031 6 228 [7 000 – 7 500 ] Pasíva Vlastné imanie a rezervy 35 41 73 89 117 185 109 [100 – 200] Nepodriadený dlh 1 011 1 302 1 676 2 521 3 553 4 636 5 817 [6 500 – 7 000 ] Obchodní veritelia 397 597 779 1 136 1 661 2 187 2 910 [3 000 – 3 500 ] Sumy splatné dcérskym spoločnostiam 550 632 833 1 285 1 712 2 109 2 460 [2 500 –3 000 ] Daňové a sociálne pohľadávky 2 6 5 3 1 116 121 [100–200] Ostatní veritelia a pohľadávky po lehote splatnosti 61 68 59 96 179 224 327 [100–200] Výnosy budúcich období 31 37 46 92 137 210 301 [300–400] Celkové pasíva 1 077 1 380 1 794 2 702 3 807 5 031 6 228 [7 000 –7 500 ]

(183) Spoločnosť LuxOpCo zodpovedala za riadenie likvidity skupiny v Európe (176). Dlžné sumy voči prepojeným spoločnostiam zahŕňajú pôžičku, ktorú poskytla spoločnosť LuxSCS spoločnosti LuxOpCo na základe dohody o zriadení úveru (177), čo spoločnosť Amazon nazýva „nadväzná činnosť“ („Back-to-back Activity“) (178). V rokoch 2006 až 2016 spoločnosť LuxOpCo využila finančné prostriedky získané v rámci zriadenia úveru na akvizície (okrem iného [akvizície Q, R, S a T]) alebo na poskytnutie pôžičky svojim dcérskym spoločnostiam alebo umožnenie navýšenia ich vlastných finančných prostriedkov s cieľom financovať ich kapitálové výdavky (príklady použitia pôžičiek dcérskymi spoločnosťami spoločnosti LuxOpCo) (179). Suma, ktorú spoločnosť LuxOpCo dlžila spoločnosti LuxSCS sa zvýšila z 387 miliónov EUR v roku 2006 na [2 000 – 2 500] miliónov EUR v roku 2013 (180).

(184) Podrobnosti o opravných položkách a rezervách v súvislosti s krátkodobými aktívami sú uvedené v tabuľke 4. Tabuľka 4 Opravné položky a rezervy v súvislosti s krátkodobými aktívami spoločnosti LuxOpCo (v tisícoch EUR) 2006 2007 2008 2009 2010 2011 2012 2013 2014 Opravné položky ku krátkodobému majetku neuv. 8 043 12 556 15 343 170 176 54 908 80 858 [70 000 – 80 000 ] [40 000 – 50 000 ] z toho: Zásoby 12 694 45 664 68 251 [60 000 – 70 000 ] Dlžníci 4 382 9 244 12 607 [10 000 – 20 000 ] Rezervy na opravu hodnoty: Zásoby 16 525 19 340 25 127 35 482 48 320 91 060 152 543 [200 000 – 300 000 ] [200 000 – 300 000 ] Nedobytné pohľadávky 6 022 11 019 13 739 9 019 11 739 1 653 16 042 [10 000 – 20 000 ] [20 000 – 30 000 ]

(185) Spoločnosť Amazon predložila podrobný prehľad hlavných zložiek obratu spoločnosti LuxOpCo v Únii, uvedený v tabuľke 5. Tabuľka 5 Zložky obratu spoločnosti LuxOpCo (v miliónoch EUR) 2006 2007 2008 2009 2010 2011 2012 2013 Čistý príjem z predaja 1 798,9 3 152,7 3 849,4 5 019,6 6 751,5 8 741,0 11 166,3 [12 000 – 12 500 ] Marketplace 71,0 158,1 216,2 302,5 467,0 721,9 1 105,8 [1 500 – 2 000 ] Digital 0,0 23,2 28,7 26,6 58,9 146,2 369,5 [500–600] Dodávané spoločnosťou Amazon 0,0 0,1 0,4 4,2 53,6 80,5 175,6 [400–500] Predplatné Prime 0,0 0,4 5,8 25,8 60,4 77,3 113,2 [100–200] Refakturácia nákladov na dopravu 74,8 135,1 125,9 124,9 117,8 160,2 208,9 [100 – 200] Darčekové balenia 2,9 4,4 4,6 5,4 11,7 14,6 24,4 [20–30] Ostatné príjmy 30,1 71,7 67,6 96,4 107,9 144,5 148,5 [100–200] 1 977,7 3 545,7 4 298,7 5 605,4 7 628,8 10 086,3 13 312,1 [15 000 – 15 500 ]

(186) Spoločnosť Amazon predložila podrobný rozpis prevádzkových nákladov spoločnosti LuxOpCo, uvedený v tabuľke 6. Tabuľka 6 Podrobný rozpis prevádzkových nákladov spoločnosti LuxOpCo (v miliónoch EUR) Externé prevádzkové náklady spoločnosti LuxOpCo 2006 2007 2008 2009 2010 2011 2012 2013 Náklady na výstavbu 1,2 2,4 4,3 3,6 3,9 8,0 8,9 [10–20] Náklady na tovar, suroviny a spotrebný materiál 1 486,6 2 608,4 3 058,4 3 952,6 5 458,1 0,0 0,0 [20–30] Náklady na právne a iné poradenstvo 1,5 4,3 5,6 4,9 8,8 16,2 21,2 [30–40] Zamestnanci 2,5 2,4 3,2 3,3 4,7 11,7 25,2 [20–30] Spracovanie objednávok 3,1 6,0 8,1 10,1 15,2 25,2 42,9 [60–70] Vnútropodnikové výdavky 267,2 544,3 665,3 870,6 1 127,4 976,3 1 591,3 [2 000 –2 500 ] Marketing 47,3 63,7 85,6 123,9 155,0 259,5 386,6 [400–500] Iné 0,6 – 0,3 11,3 2,0 – 7,4 – 4,6 – 6,6 – [0 – 10] Nedobytné pohľadávky a poplatky za kreditné 24,7 46,0 47,5 49,0 60,4 57,6 55,9 [60–70] Licenčné poplatky 0,0 0,3 2,0 29,9 66,1 0,0 0,5 [0–10] Doprava 145,0 269,2 297,2 366,6 525,9 794,3 1 065,9 [1 000 –1 500 ] Spolu 1 979,5 3 546,8 4 188,5 5 416,5 7 418,2 2 144,1 3 191,8 [4 000 – 4 500 ]

(187) Pokiaľ ide o náklady na marketing, spoločnosť Amazon ďalej predložila rozpis tejto kategórie nákladov spoločnosti LuxOpCo uvedený v tabuľke 7. Tabuľka 7 Podrobný rozpis nákladov na marketing spoločnosti LuxOpCo (v miliónoch EUR) Marketingové výdavky spoločnosti LuxOpCo 2006 2007 2008 2009 2010 2011 2012 2013 Umiestnenie reklamy 0,0 0,9 – 0,1 0,0 0,0 19,7 57,5 [60–70] Partneri 29,7 42,9 57,1 71,0 77,7 101,8 136,1 [100–200] Coop, predajcovia – 0,4 0,0 0,0 – 2,3 – 4,5 – 8,9 – 14,4 – [20 – 30] Skladovanie DVD 3,8 0,5 – 0,1 0,0 0,0 0,0 0,0 [0 – 10] Licenčné práva k DVD 0,4 0,2 0,0 0,0 0,0 0,0 0,0 [0 – 10] Dane z DVD 0,3 0,1 0,0 0,0 0,0 0,0 [0 – 10] Redakčný obsah 1,1 1,1 1,1 1,4 1,2 1,4 2,1 [0 – 10] Bezplatné vzorky 0,0 0,0 0,0 0,0 0,0 0,0 [0 – 10] Online reklama 0,0 0,0 0,1 0,2 2,6 9,4 [20–30] Zľavy 0,1 0,2 0,1 0,2 0,2 10,2 18,6 [10–20] Výskum 0,0 0,2 0,5 0,5 0,7 2,3 0,7 [0 – 10] Sponzorované odkazy 12,6 17,2 26,9 52,9 79,5 130,4 176,2 [200–300] Synd. náklady na reklamu 0,0 0,0 0,0 0,0 0,0 0,3 [0–10] Syndicated Stores 0,0 0,0 0,0 0,0 0,0 0,0 [0 – 10] Ostatné 0,0 0,0 0,0 0,0 0,0 0,0 0,0 [0 – 10] Spolu 47,3 63,7 85,6 123,9 155,0 259,5 386,6 [400–500]

(188) Spoločnosť Amazon ďalej predložila rozpis vnútroskupinových nákladov, zhrnutý v tabuľke 8. Tabuľka 8 Rozpis vnútroskupinových nákladov (v miliónoch EUR) 2006 2007 2008 2009 2010 2011 2012 2013 Reklama 0,1 0,1 – 0,1 – 0,9 25,8 39,6 [30–40] Náklady na vývoj aplikácií 1,4 [0–10] Zákaznícka podpora 10,9 18,5 17,7 22,2 54,7 47,7 74,6 [100–200] Dátové centrum 14,0 24,4 27,8 27,7 35,1 67,7 107,4 [100–200] Centrum spracovania objednávok 106,6 175,0 188,3 228,1 313,1 576,3 973,0 [1 000 –1 500 ] Marketing 27,9 50,1 24,2 28,3 Operácie 0,1 0,0 0,0 0,2 0,2 0,2 0,2 [0 – 10] Centrum spoločných služieb 2,0 6,2 [10–20] Podporné služby 0,2 – 0,2 31,9 32,1 80,9 107,9 172,3 [200–300] 159,8 268,0 289,9 338,4 483,1 827,6 1 374,7 [1 500 – 2 000 ]

2.3.3.3. Vzťah medzi spoločnosťou LuxOpCo a prepojenými európskymi spoločnosťami

(189) Ako sa uvádza v odôvodneniach 114 a 115, prepojené európske spoločnosti poskytujú spoločnosti LuxOpCo určité vnútroskupinové služby za odmenu, ktorá pokrýva ich uplatniteľné náklady a maržu. S výnimkou niekoľkých rozdielov, pokiaľ ide o vlastnosti služieb, ktoré majú poskytnúť prepojené európske spoločnosti a maržu uplatnenú pri uplatniteľných nákladoch (181), dohody o poskytovaní služieb sú vo veľkej miere rovnaké (182).

(190) V súlade s dohodami o poskytovaní služieb prepojené európske spoločnosti priebežne a v rámci možností poskytujú všeobecné služby spoločnosti LuxOpCo na jej požiadanie. Tieto služby sa majú poskytovať v súlade s normami a smernicami o poskytovaní služieb, ktoré poskytla spoločnosť LuxOpCo (183). Okrem všeobecných služieb päť prepojených európskych spoločností vo Francúzsku, Nemecku a Spojenom kráľovstv